**ZMLUVA O DIELO A O POSKYTNUTÍ SLUŽIEB**

uzatvorená v zmysle § 536 a nasl. a podľa § 566 a nasl. zákona č. 513/1991 Zb. Obchodného zákonníka v znení

neskorších predpisov (ďalej len ako **„Obchodný zákonník“**)

**ev. č. objednávateľa:** 380/2024/ODDIPVIS **ev. č. zhotoviteľa:**

**na uskutočnenie stavebných prác na stavbe s****názvom:**

„Rekonštrukcia križovatky ciest I/69 a III/2460“

(ďalej len ako **„Zmluva“**)

medzi zmluvnými stranami:

**OBJEDNÁVATEĽ:**

Názov: **Banskobystrický samosprávny kraj**

Sídlo : Námestie SNP 23, 974 01 Banská Bystrica

Štatutárny orgán: Mgr. Ondrej Lunter, predseda Banskobystrického samosprávneho kraja

Právna forma: vyšší územný celok ako samostatný územný samosprávny a správny celok SR zriadený zákonom č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov

IČO : 37 828 100

DIČ: 2021627333

Bankové spojenie : Štátna pokladnica

Číslo účtu : SK92 8180 0000 0070 0038 9679

Telefón/ fax : 048/4325111, 048/4325523

Osoba oprávnená rokovať

v zmluvných veciach: Ing. Róbert Machala, riaditeľ odboru cestnej infraštruktúry

Osoby oprávnené rokovať

v realizačných veciach: Ing. Alena Martincová, vedúca oddelenia investičnej prípravy a výstavby inžinierskych stavieb,

Ing. Stanislav Marko, odborný referent pre investície

Ing. Miroslav Bobák, odborný referent pre investície

Email: [alena.martincova@bbsk.sk](mailto:alena.martincova@bbsk.sk), [stanislav.marko@bbsk.sk](mailto:stanislav.marko@bbsk.sk), [miroslav.bobak@bbsk.sk](mailto:miroslav.bobak@bbsk.sk)

(ďalej lenako **„objednávateľ“**)

**a**

**ZHOTOVITEĽ:**

Obchodné meno:

Sídlo:

Štatutárny orgán:

Právna forma:

Zapísaný:

IČO:

DIČ:

IČ DPH:

Bankové spojenie:

Číslo účtu:

Telefón/fax:

Email:

Osoby oprávnené rokovať

vo veciach Zmluvy:

(ďalej lenako **„zhotoviteľ“** a spolu s objednávateľom ďalej len ako „**zmluvné strany**“)

**Preambula**

Táto Zmluva sa uzatvára ako výsledok verejného obstarávania realizovaného postupom podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len ako „**ZVO**“) na predmet zákazky s názvom: „**Rekonštrukcia križovatky ciest I/69 a III/2460**“ (ďalej len ako „**verejné obstarávanie**“).

**Čl. I.**

**Úvodné ustanovenia**

1. Objednávateľ sa v záujme zlepšenia a zvýšenia bezpečnosti na cestách v jeho vlastníctve a v záujme rozvoja svojho územia bude podieľať na realizácii rekonštrukcie križovatky ciest I/69 a III/2460 v k. ú. Hájniky. Objednávateľ je výlučným vlastníkom cestného telesa cesty III/2460, na ktorom bude zhotoviteľ realizovať časť diela definovaného v čl. III. tejto Zmluvy. Objednávateľ má zároveň uzatvorené osobitné zmluvné vzťahy s vlastníkom cestného telesa cesty I/69 a s vlastníkmi ďalších nehnuteľností dotknutých realizáciou časti diela definovaného v čl. III. tejto Zmluvy, na ktorých bude zhotoviteľ realizovať časť diela definovaného v čl. III. tejto Zmluvy.
2. Zhotoviteľ vyhlasuje, že je podnikateľom s právnou subjektivitou, ktorého predmetom podnikania je stavebná činnosť v rozsahu požadovanom súťažnými podmienkami verejného obstarávania a spĺňa podmienku odbornej spôsobilosti po materiálnej, technickej, technologickej i personálnej stránke, potrebnej na vykonanie diela a poskytovanie služieb v zmysle Zmluvy a všeobecne záväzných právnych predpisov a technických noriem Slovenskej republiky a Európskej únie.
3. Zhotoviteľ vyhlasuje, že pred uzavretím Zmluvy dostatočne zvážil a s vynaložením odbornej starostlivosti a všetkého úsilia posúdil všetky do úvahy prichádzajúce riziká spojené s vykonaním diela a poskytnutím služieb podľa tejto Zmluvy, v cenovej ponuke vzal do úvahy rozsah materiálov, prác, aj služieb potrebných na dokončenie diela ako celku a dodanie služieb vyžadovaných Zmluvou a nákladov na takéto materiály, práce a služby (najmä materiály, transport, energie, náklady na zariadenia a stroje, cestovné náklady, údržba prístupových ciest, náklady na odstránenie odpadov, náklady na pracovníkov, odborne spôsobilé osoby, profesne špecializované osoby, náklady na bankovú záruku, náklady na všetky bezpečnostné opatrenia do doby prevzatia dokončeného diela objednávateľom, ako aj všetky ostatné náklady súvisiace s vykonaním diela), nákladov na všetky nevyhnutné opatrenia pre splnenie predpisov, noriem, opatrení a podmienok orgánov verejnej moci, ako aj ďalšie náklady vynaložené na plnenie povinností podľa Zmluvy a tieto všetky zahrnul do ceny za dielo a služby, pričom do ceny za dielo a služby zahrnul aj práce, ktoré nie sú v Dokumentácii alebo vo výkazoch výmer obsiahnuté, ale sú podľa skúseností a odborne starostlivosti zhotoviteľa pre riadne a včasné vykonanie diela nutné alebo potrebné.
4. Zhotoviteľ vyhlasuje, že sa v plnom rozsahu oboznámil s rozsahom, s povahou diela, charakterom prác a s účelom, ktorý má dielo po jeho riadnom vykonaní plniť, ako aj s predmetom a rozsahom vyžadovaných služieb, že sú mu známe technické, kvalitatívne a všetky iné podmienky potrebné k riadnemu vykonaniu diela a dodaniu služieb a disponuje takými kapacitami a odbornými znalosťami, ktoré sú potrebné na kvalitné, riadne a včasné vykonanie diela a dodanie služieb.
5. Zhotoviteľ vyhlasuje, že pred predložením jeho ponuky do verejného obstarávania sa starostlivo oboznámil so všetkými v tom čase predloženými a/alebo inak dostupnými podkladmi, obsahom Zmluvy a požiadavkami na dielo a služby v zmysle Zmluvy a zároveň sa zaväzuje na ich základe vykonať dielo a poskytnúť služby. Podkladmi sa na účely tejto zmluvy rozumejú najmä: (i) dokumenty a súbory dát, ktoré objednávateľ na účel plnenia Zmluvy odovzdá alebo inak sprístupní zhotoviteľovi a všetky prílohy Zmluvy, ktoré akokoľvek vecne (nie cenovo alebo procesne) súvisia s požiadavkami objednávateľa na predmet diela alebo s vecným vymedzením alebo spresnením predmetu diela, (ii) akékoľvek vo vzťahu k dielu aplikovateľné strategické dokumenty, štúdie, analýzy, expertné stanoviská, právne predpisy, technické normy, podklady týkajúce sa odvetvovej praxe, právoplatné rozhodnutia súdov a/alebo správnych orgánov, autoritatívne usmernenia správnych orgánov, usmernenia a/alebo odporúčania expertných záujmových združení, ako aj (iii) akékoľvek verejne prístupné dokumenty a súbory verejne dostupných dát vecne súvisiace s predmetom diela a služieb, ako aj (iv) súbory dát vyhotovené zhotoviteľom na základe súčinnosti s objednávateľom po uzatvorení Zmluvy za účelom plnenia Zmluvy.
6. Zhotoviteľ vyhlasuje, že riadne skontroloval podklady, ktoré objednávateľ označil vo verejnom obstarávaní pre účely vykonania diela a akýkoľvek rozpor, nejasnosť, chybu či prípadnú nekompletnosť alebo nedokonalosť v podkladoch, ktorá má, alebo by mohla mať za následok vady alebo akúkoľvek odchýlku od zmluvne určeného štandardu či účelu plnenia podľa Zmluvy, alebo by mohla mať vplyv na výšku či obsah ceny za dielo a služby, zhotoviteľ počas verejného obstarávania uviedol a žiadal jej vysvetlenie. Zhotoviteľ vyhlasuje, že pred predložením jeho ponuky do verejného obstarávania mal možnosť oboznámiť sa s miestnymi podmienkami, na ktorých sa má dielo vykonávať, aj s jeho plánovaným umiestnením a stavom a mal možnosť preskúmať ich faktický súlad s poskytnutými podkladmi a v prípade akýchkoľvek vysvetlení, ktoré by mu v tejto súvislosti mali byť na účel plnenia podľa Zmluvy poskytnuté, o tieto počas verejného obstarávania požiadal. Zhotoviteľ vyhlasuje, že je uzrozumený s tým, že akékoľvek jeho prípadné nároky spojené s nekompletnosťou alebo nedokonalosťou podkladov alebo neznalosťou objektov a ich umiestnenia a stavu, ktoré mohol označiť a/alebo uplatniť pred uzatvorením Zmluvy, avšak ich neoznačil a/alebo neuplatnil, uzatvorením Zmluvy zanikajú a je uzrozumený s tým, že akékoľvek dodatočné zistenia zhotoviteľa po uzatvorení tejto Zmluvy v súvislosti s podkladmi nemôžu vyvolať požiadavky alebo nároky Zhotoviteľa súvisiace s akýmikoľvek variáciami, prácami naviac a/alebo zvýšením ceny za dielo a služby, ibaže by to Zmluva výslovne pripúšťala.
7. Zhotoviteľ berie na vedomie, že vyhlásenia zhotoviteľa podľa tohto článku Zmluvy sú podstatnou okolnosťou formujúcou vôľu objednávateľa uzatvoriť túto Zmluvu, bez ktorej by objednávateľ Zmluvu neuzavrel.

**Čl. II.**

**Predmet Zmluvy**

1. Zhotoviteľ sa zaväzuje v dohodnutom čase/termíne, mieste a podľa ostatných podmienok dohodnutých v zmysle tejto Zmluvy, najmä týkajúcich sa prác a dodávok materiálov, technologickým postupom a spôsobom špecifikovaným v tejto Zmluve a v dokumentácii vzťahujúcej sa na dielo v zmysle čl. III. tejto Zmluvy, na svoje náklady, na svoje nebezpečenstvo a podľa pokynov objednávateľa riadne vykonať a objednávateľovi včas odovzdať dielo uvedené v čl. III. tejto Zmluvy bez vád a nedorobkov, v dohodnutej kvalite, inak v kvalite požadovanej právnymi predpismi a technickými normami a poskytnúť objednávateľovi s odbornou starostlivosťou, riadne a včas služby vyžadované Zmluvou.
2. Objednávateľ sa zaväzuje riadne vykonané a včas odovzdané dielo a poskytnuté služby podľa tejto Zmluvy prevziať spôsobom dohodnutým v Zmluve a zaplatiť za dielo a služby za podmienok dohodnutých v Zmluve cenu v zmysle čl. V. tejto Zmluvy.

**Čl. III.**

**Členenie a rozsah diela a služieb, všeobecné požiadavky na dielo a služby**

1. Dielom 1 sa na účely Zmluvy rozumie **realizácia uzemnenia stĺpu VN a zabezpečenie statického posudku** pre zaťaženie VTL plynovodu navrhovanej konštrukcie vozovky v mieste križovania s VTL plynovodom v zmysle vyjadrenia TD/PS/0059/2023/SI zo dňa 12.05.2023 podľa špecifikácie diela 1 v členení na jednotlivé práce a dodávky vymedzené v ocenenom výkaze výmer diela 1, ktorý tvorí prílohu č. 1 Zmluvy a preložka plynárenského zariadenia, ktorá bude realizovaná ako SO -701 00 a SO-06 PRELOŽKA VTL PLYNOVODU podľa špecifikácie diela 1 v členení na jednotlivé práce a dodávky vymedzené v ocenenom výkaze výmer diela 1, ktorý tvorí prílohu č. 1 Zmluvy, a ktorú sa zhotoviteľ zaväzuje vykonať v súlade so zmluvou o preložke plynárenského zariadenia uzatvorenou medzi objednávateľom a vlastníkom plynárenského zariadenia - spoločnosťou SPP – distribúcia, a.s., so sídlom Plátennícka 19013/2, 821 09 Bratislava - mestská časť Ružinov, IČO: 35 910 739, zapísanou v Obchodnom registri Mestského súdu Bratislava III, oddiel Sa, vložka č. 3481/B (ďalej len ako „**vlastník a prevádzkovateľ distribučnej siete**“) zo dňa 11.04.2024, ktorá nadobudla účinnosť dňa 26.04.2024 a ktorá tvorí prílohu č. 8 tejto Zmluvy (ďalej spolu len ako „dielo 1“).
2. Dielom 2 sa na účely Zmluvy rozumie realizácia stavebných prác na stavbe s názvom: „**Rekonštrukcia križovatky ciest I/69 a III/2460**“ povolenej rozhodnutím Okresného úradu Banská Bystrica, odboru cestnej dopravy a pozemných komunikácií č. OU-BB-OCDPK-2023/035730-006 zo dňa 26. 09. 2023 a rozhodnutím Mesta Sliač, spoločného obecného úradu – odboru stavebnej správy č. SÚ 3662/2023-Le, povol 2 zo dňa 22. 08. 2023 (ďalej len ako „stavba“) s výnimkou stavebného objektu SO-701 00 a SO-06 PRELOŽKA VTL PLYNOVODU (ktorý je súčasťou diela 1), podľa špecifikácie diela 2 v členení na jednotlivé časti diela - stavebné objekty vymedzené v ocenenom výkaze výmer diela 2 tvoriaceho prílohu č. 2 Zmluvy (ďalej len ako „dielo 2“). Pre vylúčenie akýchkoľvek pochybností platí, že ak sa v Zmluve používa pojem dielo, myslí sa tým súhrnné označenie pre dielo 1 a dielo 2.
3. Dielo je podrobne vymedzené dokumentáciou pre stavebné povolenie a realizáciu stavby (ďalej len ako „**DSP a DRS**“) na stavbu s názvom: **„Rekonštrukcia križovatky ciest I/69 a III/2460“** vyhotovenou projektantom - spoločnosťou E S T I N G, s.r.o., so sídlom Námestie SNP č. 64/2, 960 01 Zvolen, IČO: 31 565 808, zapísanou v Obchodnom registri Okresného súdu Banská Bystrica, odd.: Sro, vl. č. 497/S (ďalej len ako **„Dokumentácia“**).
4. Na vykonanie časti diela bolo Okresným úradom Banská Bystrica, odborom cestnej dopravy a pozemných komunikácií dňa 26. 09. 2023 vydané stavebné povolenie pod zn. OU-BB-OCDPK-2023/035730-006, ktorým povolil nasledovné stavebné objekty: Cestné objekty SO 101-00 Okružná križovatka na ceste I/69 a SO 102-00 Rekonštrukcia cesty III/2460.
5. Na vykonanie časti diela bolo Mestom Sliač, spoločným obecným úradom - odborom stavebnej správy dňa 22. 08. 2023 vydané stavebné povolenie pod zn. SÚ 3662/2023-Le, povol 2, ktorým povolilo stavbu v rozsahu nasledovných stavebných objektov: SO-015 00 PRÍPRAVA ÚZEMIA, SO-103 00 MIESTNA KOMUNIKÁCIA, SO-631 00 OSVETLENIE KRIŽOVATKY, SO-651 00 PRELOŽKA MTS, SO-654 00 PRELOŽKA DOK UPC, SO-655 00 PRELOŽKA DK MO SR, SO-701 00 a SO-06 PRELOŽKA VTL PLYNOVODU.
6. Zhotoviteľ sa zaväzuje vykonať dielo v súlade s podmienkami určenými v stavebných povoleniach uvedených v  čl. III. ods. 4 a ods. 5 tejto Zmluvy, s podmienkami uvedenými vo vyjadreniach dotknutých orgánov a organizácií a v súlade so zmluvami na vykonanie preložiek jestvujúcich inžinierskych sietí uzavretých medzi objednávateľom a vlastníkmi týchto sietí.
7. Zhotoviteľ sa zaväzuje vykonať dielo podľa stavebno-technických požiadaviek a technologických postupov predpísaných príslušnými právnymi predpismi (zákonnými i podzákonnými) a technickými normami Slovenskej republiky a Európskej únie vzťahujúcimi sa k dielu, a to najmä/nie však výlučne právnymi predpismi a technickými normami v platnom znení vymenovanými v Zmluve. Zhotoviteľ sa zaväzuje vykonať dielo podľa STN, STN EN, KL a VL Ministerstva dopravy Slovenskej republiky, TP a TKP Ministerstva dopravy Slovenskej republiky (k dispozícii na www.ssc.sk).
8. Zhotoviteľ sa zaväzuje použiť na vykonanie diela len také materiály a zariadenia, ktoré majú platné certifikáty kvality a spĺňajú všetky podmienky kladené na stavebné materiály daného typu príslušnými všeobecne záväznými predpismi a technickými normami. Zhotoviteľ sa zaväzuje nepoužiť žiadne materiály, zariadenia, technológie alebo technické riešenia, ktoré by boli odlišné od podkladov poskytnutých alebo schválených objednávateľom, ibaže takáto zmena bude písomne vopred schválená stavebným dozorom objednávateľa zápisom v príslušnom stavebnom denníku v súlade s podmienkami dohodnutými v tejto Zmluve. Pokiaľ na niektorú dodávku materiálu alebo jej časti neboli dohodnuté osobitné technické podmienky, kvalitatívne vlastnosti, pre voľbu materiálov a výrobkov určených k vykonaniu diela, musia dosahovať vlastnosti a technické a technologické parametre určené príslušnými právnymi a technickými normami.
9. Zhotoviteľ je povinný pri vykonávaní diela postupovať s odbornou starostlivosťou a striktne dodržiavať ustanovenia aplikovateľných právnych predpisov, najmä zákona č. 50/1976 Zb. **o územnom plánovaní a stavebnom poriadku** (stavebný zákon) v znení neskorších predpisov (ďalej len „**stavebný zákon**“), zákona č. 124/2006 Z. z. **o bezpečnosti a ochrane zdravia pri práci** a o zmene a doplnení niektorých zákonov v znení neskorších predpisov, vyhlášky MPSVaR SR č. 147/2013 Z. z., ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností, **podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností** v znení neskorších predpisov, zákona č. 314/2001 Z. z. **o ochrane pred požiarmi** v znení neskorších predpisov, zákona č. 17/1992 Zb. **o životnom prostredí** v znení neskorších predpisov, zákona č. 79/2015 Z. z. **o odpadoch** a o zmene a doplnení niektorých zákonov v znení neskorších predpisov, zákona č. 56/2018 Z. z. **o posudzovaní zhody výrobku, sprístupňovaní určeného výrobku na trhu** a o zmene a doplnení niektorých zákonov v znení neskorších predpisov. Zhotoviteľ sa zaväzuje, že u fyzických osôb, prostredníctvom ktorých plní predmet tejto Zmluvy, neporuší zákaz nelegálneho zamestnávania podľa zákona č. 82/2005 Z. z. **o nelegálnej práci a nelegálnom zamestnávaní** a o zmene a doplnení niektorých zákonov v znení neskorších predpisov. Ak dôjde počas vykonávania diela v zmysle tejto Zmluvy k legislatívnej zmene ktoréhokoľvek z tu uvedených predpisov alebo iných predpisov, ktoré majú na plnenie povinností zhotoviteľa podľa tejto Zmluvy bezprostredný vplyv, a to ako novelizáciou, tak aj jeho nahradením novým právnym predpisom (najmä, nie však výlučne, ak nadobudne účinnosť zákon č. 201/2022 Z. z. o výstavbe v znení neskorších predpisov), zhotoviteľ sa zaväzuje vykonávať dielo s odbornou starostlivosťou tak, aby práce zhotoviteľa na diele, dielo, poskytovanie služieb podľa tejto Zmluvy ako aj plnenie ďalších povinností zhotoviteľa v zmysle Zmluvy, vyhovovalo požiadavkám právnych predpisov aplikovateľných aj v čase vykonávania jednotlivých prác, dodania diela, poskytnutia služieb, resp. plnenia príslušných povinností; objednávateľ na tento účel poskytne zhotoviteľovi všetku nevyhnutne potrebnú súčinnosť. Uložené pokuty, iné sankcie alebo škodu spôsobenú objednávateľovi porušením povinností zhotoviteľa stanovených vyššie uvedenými právnymi predpismi, uhradí v plnom rozsahu zhotoviteľ.
10. Službami sa pre účely tejto Zmluvy rozumejú služby zhotoviteľa poskytované za účelom riadneho a včasného vykonania diela, spočívajúce v zastupovaní objednávateľa pred príslušnými správnymi orgánmi a v prípade potreby aj inými tretími osobami vo veci právnych a faktických úkonov súvisiacich s a potrebných na zabezpečenie vydania právoplatných kolaudačných rozhodnutí diela podľa stavebného zákona povoľujúceho užívanie diela;
11. Službami sa na účely Zmluvy rozumejú tiež služby zhotoviteľa spočívajúce v zastupovaní objednávateľa pred príslušnými správnymi orgánmi a inými tretími osobami vo veci zabezpečení povolení na zvláštne užívanie, uzávierok, určenia trvalého a dočasného dopravného značenia, výnimiek z ochranných pásiem a určenia trvalého dopravného značenia po realizácii diela, aktualizácie vyjadrení, doplňujúcich súhlasov, vyjadrení a povolení, oznámení prác dotknutým subjektom, a pod.
12. Služby podľa Zmluvy nezahŕňajú zastupovanie objednávateľa v konaniach pred súdmi, pred orgánmi činnými v trestnom konaní, ani zastupovanie objednávateľa pri uzatváraní akýchkoľvek zmlúv. Pre predídenie pochybností, výsledkom služieb poskytovaných zhotoviteľom na základe tejto Zmluvy je aj dokumentácia súvisiaca s povoľovacím procesom, ktorej originál je zhotoviteľ povinný odovzdať bezodkladne po kolaudácií diela objednávateľovi.
13. Za účelom poskytnutia služieb, ak to bude povaha veci vyžadovať, vyhotoví a zašle zhotoviteľ objednávateľovi návrh znenia plnomocenstva, ktoré objednávateľ bez meškania vystaví, a to v počte rovnopisov podľa úvahy objednávateľa, z ktorých aspoň jeden bude odovzdaný zhotoviteľovi; za týmto účelom je objednávateľ oprávnený upraviť návrh plnomocenstva tak, aby formálne aj vecne zodpovedal poskytovaným službám a požiadavkám na zastúpenie objednávateľa vyplývajúcim zo Zmluvy a z uplatniteľných právnych predpisov a interných predpisov objednávateľa. Zhotoviteľ sa zaväzuje akceptovať svojim podpisom všetky rovnopisy takto vystaveného plnomocenstva.
14. Služby, ktorými bude zhotoviteľ pre objednávateľa zariaďovať záležitosti podľa ods. 10 tohto článku Zmluvy, sa zhotoviteľ zaväzuje poskytovať s náležitou odbornou starostlivosťou, v súlade so stavebným zákonom a ďalšími aplikovateľnými právnymi predpismi a s rozhodnutiami špecifikovanými v čl. III ods. 4 a 5 tejto Zmluvy, v súlade s podmienkami uvedenými v Zmluve a spôsobom, ktorý umožní zhotoviteľovi vykonávať riadne a neprerušované práce na diele v súlade s vecným a časovým harmonogramom prác uvedeným v prílohe č. 3 tejto Zmluvy (ďalej len ako „harmonogram prác“) tak, aby bolo dielo vykonané riadne a včas.

**Čl. IV.**

**Termíny realizácie diela a poskytnutia služieb**

1. Zhotoviteľ sa zaväzuje vykonať dielo v týchto termínoch:
   1. začiatok realizácie: bez zbytočného odkladu po prevzatí staveniska zhotoviteľom, najneskôr **do 7 dní odo dňa prevzatia staveniska;**
   2. dokončenie realizácie diela 1 (vykonanie a odovzdanie diela 1):

najneskôr **do 2 mesiacov odo dňa prevzatia staveniska zhotoviteľom;**

* 1. dokončenie realizácie diela 2 (vykonanie a odovzdanie diela 2):

najneskôr **do 10 mesiacov odo dňa prevzatia staveniska zhotoviteľom**.

1. Zhotoviteľ sa zaväzuje predložiť objednávateľovi právoplatné kolaudačné rozhodnutia diela nasledovne:
   1. právoplatné kolaudačné rozhodnutie povoľujúce užívanie diela 1, ktorej vykonanie je predmetom diela 1:

**do 6 mesiacov odo dňa dokončenia realizácie diela 1  - vykonania ostrého prepoja**. Za ostrý prepoj sa rozumie deň odovzdania a prevzatia preloženého plynárenského zariadenia prepojeného na distribučnú sieť vlastníka a prevádzkovateľa distribučnej siete;

* 1. právoplatné kolaudačné rozhodnutie povoľujúce užívanie stavby, ktorej stavebné vykonanie je predmetom diela 2:

**do 4 mesiacov odo dňa protokolárneho odovzdania a prevzatia diela 2 objednávateľom (t. j. odo dňa podpisu preberacieho protokolu oprávnenými zástupcami zmluvných strán)**.

1. Zhotoviteľ sa zaväzuje vykonať dielo v súlade s harmonogramom prác, ktorý obsahuje časový rozvrh všetkých činností potrebných na vykonanie diela. V prípade, ak zhotoviteľ riadne vykoná dielo pred termínom špecifikovaným v ods. 1 bod 1.2. a bod 1.3 tohto článku Zmluvy, bude objednávateľ povinný takto vykonané dielo prevziať.
2. Zhotoviteľ je povinný bez zbytočného odkladu, najneskôr však tri pracovné dni po vzniku akejkoľvek udalosti, ktorá bráni alebo sťažuje vykonávanie diela s dôsledkom hrozby omeškania s odovzdaním diela, resp. jeho časti v termíne podľa ods. 1 bod 1.2. alebo bod 1.3. tohto článku Zmluvy, resp. omeškania postupu prác na diele podľa harmonogramu prác, písomne informovať objednávateľa o tejto skutočnosti, a to záznamom v príslušnom stavebnom denníku a prostredníctvom elektronickej pošty na adresu [podatelna@bbsk.sk](mailto:podatelna@bbsk.sk).

**Čl. V.**

**Cena za dielo a služby**

1. Cena podľa tejto Zmluvy je dohodnutá na základe cenovej ponuky zhotoviteľa ako uchádzača vo verejnom obstarávaní ako súčet jednotlivých ocenených položiek uvedených v prílohe č. 1 a v prílohe č. 2 Zmluvy a v súlade so zákonom č. 18/1996 Z. z. o cenách v znení neskorších predpisov.
2. Celková cena za dielo a služby je dohodnutá nasledovne:

**Cena bez DPH: EUR**

**DPH vo výške 20 %: EUR**

**Cena s DPH: EUR**

(slovom: ...................................... eur s DPH)

(ďalej len ako **„cena za dielo“**).

Cena za dielo pozostáva zo súčtu ceny za dielo 1 a služieb súvisiacich s dielom 1 a ceny za dielo 2 a služieb súvisiacich s dielom 2:

Celková cena za dielo 1 a služby súvisiace s dielom 1 je dohodnutá nasledovne:

**Cena bez DPH: EUR**

**DPH vo výške 20 %: EUR**

**Cena s DPH: EUR**

(slovom: ...................................... eur s DPH)

Celková cena za dielo 2 a služby súvisiace s dielom 2 je dohodnutá nasledovne:

**Cena bez DPH: EUR**

**DPH vo výške 20 %: EUR**

**Cena s DPH: EUR**

(slovom: ...................................... eur s DPH).

1. Cena za dielo a služby dohodnutá zmluvnými stranami podľa ods. 2 tohto článku Zmluvy je cena konečná, maximálna a platná počas celej doby trvania Zmluvy a v celom rozsahu zahŕňa všetky náklady a réžie súvisiace s vykonaním diela a poskytnutím služieb, ktoré vyplývajú pre zhotoviteľa z tejto Zmluvy (najmä, nie však výlučne, zriadenie všetkých stavenísk, prípravné práce, dočasné lávky, depónie, drvenie a recyklácia materiálov, rekultivácie, výruby, náhradná výsadba, zriadenie uzávierok, dočasného dopravného značenia, územné a prevádzkové vplyvy, náklady na obchádzky, odvoz a likvidácia vzniknutého odpadu, skúšky a dokumentácia kvality materiálov a postupov zhotovovaného diela, fotodokumentácia priebehu realizácie diela, vyhotovenie dokumentácie vykonávaných prác a výrobnotechnickej dokumentácie, vyhotovenie dokumentácie skutočného vyhotovenia stavby, dokumentácia na usporiadanie cestnej siete a iné).
2. Príloha č. 1 k Zmluve je ocenený výkaz výmer diela 1 vo všetkých položkách pre všetky stavebné objekty diela 1 jednotlivo. Príloha č. 2 k Zmluve je ocenený výkaz výmer diela 2 vo všetkých položkách pre všetky stavebné objekty diela 2 jednotlivo. V prípade, ak zhotoviteľ niektorú položku neocení, má sa za to, že takéto práce, montáže, dodávky materiálov, materiály atď. budú zhotoviteľom realizované a dodané a ich cena je už zahrnutá v niektorých iných položkách. U všetkých položiek ocenených výkazov výmer platí zásada, že sa rozumejú vrátane všetkých bezprostredne súvisiacich výkonov a činností, vrátane všetkých potrebných pomocných, montážnych, spojovacích, kompletizačných a iných materiálov. Dohoda podľa tohto bodu sa uplatní aj pre prípad neocenenia služieb vyžadovaných Zmluvou a s nimi súvisiacich nákladov vo výkazoch výmer.

**Čl. VI.**

**Platobné a fakturačné podmienky**

1. Objednávateľ neposkytuje zálohu ani preddavok na vykonanie diela a poskytnutie služieb.
2. Zhotoviteľ je oprávnený vystaviť faktúry za vykonané dodávky a práce na diele a poskytnuté služby v zmysle tejto Zmluvy v štyroch fakturačných celkoch za nasledovných podmienok:
3. cena fakturovaných prác a dodávok na diele 1 vrátane poskytnutých služieb súvisiacich s dielom 1 v zmysle tejto Zmluvy bude fakturovaná na základe samostatnej faktúry vystavenej zhotoviteľom, pričom nárok na úhradu ceny fakturovaných prác a dodávok na diele 1 vrátane poskytnutých služieb súvisiacich s dielom 1 v zmysle tejto Zmluvy zhotoviteľovi vznikne až po predložení preberacieho protokolu o odovzdaní a prevzatí právoplatného kolaudačného rozhodnutia povoľujúceho užívanie diela 1 v zmysle čl. XI ods. 12 Zmluvy.
4. cena fakturovaných prác a dodávok na diele 2 vrátane poskytnutých služieb súvisiacich s dielom 2 v zmysle tejto Zmluvy bude rozdelená do troch fakturačných celkov, pričom v štvrtom fakturačnom celku (konečná faktúra) bude zhotoviteľ fakturovať objednávateľovi minimálne 20 % z ceny za dielo s DPH. Konečnú faktúru v zmysle tohto bodu Zmluvy je zhotoviteľ oprávnený vystaviť až po nadobudnutí právoplatnosti kolaudačného rozhodnutia diela 2 realizovaného na základe tejto Zmluvy, pričom nárok na úhradu ceny fakturovaných prác a dodávok na diele 2 vrátane poskytnutých služieb súvisiacich s dielom 2 v zmysle tejto Zmluvy v rámci štvrtého fakturačného celku zhotoviteľovi vznikne až po predložení preberacieho protokolu o odovzdaní a prevzatí právoplatného kolaudačného rozhodnutia povoľujúceho užívanie diela 2 v zmysle čl. XI ods. 13 Zmluvy.
5. Zhotoviteľ je oprávnený vystaviť jednotlivé faktúry na základe objednávateľom akceptovaného plnenia stavebných prác a dodávok na diele v zmysle tejto Zmluvy za fakturované obdobie, po dosiahnutí predpísanej výšky plnenia podľa ods. 2. tohto článku Zmluvy, po kontrole súladu s vykonanými prácami a dodávkami na diele podľa skutkového stavu a podľa príslušného stavebného denníka. Podkladom pre vystavenie jednotlivých faktúr bude súpis skutočne vykonaných prác a dodávok na diele odsúhlasený stavebným dozorom a zaevidovaný v príslušnom stavebnom denníku.
6. Jednotlivé faktúry budú predkladané na úhradu výlučne elektronicky a to emailom na e-mailovú adresu: faktury@bbsk.sk. Faktúry musia obsahovať všetky náležitosti účtovného/daňového dokladu podľa § 10 zákona č. 431/2002 Z. z. o účtovníctve v znení neskorších predpisov a § 74 zákona č. 222/2004 Z. z. o dani z pridanej hodnoty v znení neskorších predpisov (ďalej len ako **„Zákon o DPH“**) a musia spĺňať všetky požiadavky na ich elektronickú formu, najmä požiadavku vierohodnosti, neporušenosti obsahu a čitateľnosti, pričom musia obsahovať najmä nasledovné údaje:
7. označenie objednávateľa a zhotoviteľa, peňažný ústav, číslo účtu,
8. IČO, DIČ, IČ DPH zhotoviteľa a IČO, DIČ, IČ DPH objednávateľa,
9. názov predmetu plnenia, jednotkové množstvo, jednotkovú cenu bez DPH, množstvo, cenu bez DPH, DPH, cenu s DPH,
10. číslo tejto Zmluvy,
11. celková fakturovaná suma s DPH.

Prílohou faktúr bude súpis vykonaných prác a dodávok na diele a zisťovací protokol podpísaný oprávnenou osobou zhotoviteľa, technickým dozorom a stavebným dozorom objednávateľa, ktorí svojimi podpismi zaručujú, že fakturované stavebné práce a dodávky na diele boli skutočne realizované podľa schválenej Dokumentácie a ocenené položkou z ocenených výkazov výmer. Jednotlivé položky v súpise podľa predchádzajúcej vety sa nebudú uvádzať kumulovane, ale položkovite sa uvedú v jednotkových množstvách a jednotkových cenách.

1. Konečná faktúra predstavuje celkové finančné vysporiadanie diela. Zhotoviteľ je oprávnený vystaviť konečnú faktúru za dodanie diela a služieb v zmysle Zmluvy za kumulatívneho splnenia nasledovných podmienok:
   1. riadne vykonanie diela 1 a diela 2, ich odovzdanie a prevzatie osvedčené v protokoloch o odovzdaní a prevzatí diela (ďalej len ako „**preberací protokol**“),
   2. odstránenie všetkých vád a nedorobkov na diele 1 a na diele 2 uvedených v preberacích protokoloch,
   3. nadobudnutie právoplatnosti kolaudačného rozhodnutia diela 1 a kolaudačného rozhodnutia diela 2 podľa stavebného zákona povoľujúcich užívanie diela.

Povinnými prílohami konečnej faktúry sú preberacie protokoly a súpis všetkých už objednávateľom uhradených faktúr, ako aj potvrdenie o odstránení vád a nedorobkov diela 1 a diela 2, ktoré budú podpísané oprávnenými zástupcami obidvoch zmluvných strán. Povinnou prílohou konečnej faktúry sú aj preberacie protokoly právoplatných kolaudačných rozhodnutí diela podľa čl. XI. ods. 12 a ods. 13 Zmluvy.

1. Peňažné záväzky objednávateľa voči zhotoviteľovi v zmysle tejto Zmluvy budú uhrádzané zhotoviteľovi na základe faktúr vystavených v súlade s touto Zmluvou, formou bezhotovostného platobného styku, a to na transparentný bankový účet zhotoviteľa uvedený v záhlaví tejto Zmluvy. Zhotoviteľ je povinný uhrádzať všetky svoje splatné záväzky voči svojim subdodávateľom na ich bankové účty. V prípade, ak zhotoviteľ nemá ku dňu predloženia faktúry objednávateľovi uhradené všetky svoje splatné záväzky voči svojim subdodávateľom, uhradí ich po pripísaní úhrady zo strany objednávateľa na bankový účet subdodávateľa bezodkladne, najneskôr však do 7 dní od prípísania úhrady zo strany objednávateľa.
2. Peňažný záväzok objednávateľa voči zhotoviteľovi na základe tejto Zmluvy sa považuje za splatený dňom pripísania dlžnej sumy na transparentný účet zhotoviteľa uvedený v záhlaví tejto Zmluvy.
3. Zhotoviteľ je v prípade omeškania objednávateľa s úhradou faktúry, oprávnený účtovať objednávateľovi úroky omeškania vo výške uvedenej v § 369 ods. 2 Obchodného zákonníka.
4. Lehota splatnosti jednotlivých faktúr je **30 dní** odo dňa doručenia faktúry objednávateľovi.
5. Ak faktúra nebude obsahovať údaje, náležitosti alebo prílohy dohodnuté v tejto Zmluve, objednávateľ bude oprávnený takto vystavenú faktúru vrátiť zhotoviteľovi na opravu alebo doplnenie. V takom prípade začne lehota splatnosti plynúť až odo dňa doručenia opravenej/doplnenej faktúry objednávateľovi.
6. K zmene dohodnutej ceny za dielo môže dôjsť iba výnimočne, z dôvodov hodných osobitného zreteľa a nepredvídateľných v čase uzavretia Zmluvy, výlučne so súhlasom objednávateľa, formou písomného dodatku k Zmluve a len za podmienky, že uzatvorenie takéhoto dodatku nebude v rozpore so ZVO a ostatnými právnymi predpismi.
7. Objednávateľ je oprávnený započítať akúkoľvek svoju i nesplatnú pohľadávku, ktorú má voči zhotoviteľovi, s pohľadávkou, i nesplatnou, ktorá vznikne z tejto Zmluvy zhotoviteľovi voči objednávateľovi. Zápočet pohľadávok môže objednávateľ uplatniť aj pri úhrade faktúry zhotoviteľa vystavenej na cenu za dielo alebo jej príslušnú časť.
8. Zmluvné strany sa dohodli, v rozsahu, v akom to právne predpisy pripúšťajú, že vylučujú právo zhotoviteľa započítať akúkoľvek jeho pohľadávku voči objednávateľovi oproti akejkoľvek pohľadávke objednávateľa.
9. Ak bude zhotoviteľ v zmysle § 69 ods. 15 Zákona o DPH zverejnený v zozname platiteľov dane z pridanej hodnoty, u ktorých nastali dôvody na zrušenie registrácie v zmysle § 81 ods. 3 písm. b) Zákona o DPH vedenom Finančným riaditeľstvom Slovenskej republiky, je objednávateľ oprávnený po zistení zverejnenia zhotoviteľa v takomto zozname zadržať sumu vo výške zodpovedajúcej dane z pridanej hodnoty, za ktorú má v zmysle § 69b Zákona o DPH ručiť objednávateľ. Takto zadržaná suma bude buď objednávateľom na výzvu príslušného daňového úradu uhradená v zmysle § 69b Zákona o DPH alebo bude zhotoviteľovi uvoľnená najneskôr deň nasledujúci po dni predloženia:
10. originálu písomného potvrdenia príslušného daňového úradu, že zhotoviteľ ako daňový subjekt nemá nedoplatok na dani z pridanej hodnoty, pričom takéto potvrdenie nesmie byť staršie ako 3 dni, a
11. preukázania skutočnosti, že zhotoviteľ nie je uvedený v zozname platiteľov dane z pridanej hodnoty, u ktorých nastali dôvody na zrušenie registrácie v zmysle § 81 ods. 3 písm. b) Zákona o DPH.

**Čl. VII.**

**Podmienky vykonania diela a poskytnutia služieb**

1. Zhotoviteľ bude objednávateľom vyzvaný formou e-mailu zaslaného na adresu ................................. na prevzatie staveniska. Objednávateľ vyzve zhotoviteľa na prevzatie staveniska **do desiatich pracovných dní** odo dňa nadobudnutia účinnosti tejto Zmluvy, pričom zhotoviteľ je povinný prevziať stavenisko v termíne uvedenom vo výzve.
2. Objednávateľ sa zaväzuje, že k termínu odovzdania staveniska poskytne zhotoviteľovi v nevyhnutnom rozsahu potrebné spolupôsobenie tým, že zabezpečí:

* hlavné body pre vytýčenie jednotlivých stavebných objektov diela;
* Dokumentáciu;
* stavebné povolenia špecifikované v  čl. III. ods. 4 a ods. 5 tejto Zmluvy.

1. O odovzdaní staveniska spíšu zmluvné strany protokol o odovzdaní staveniska, v ktorom objednávateľ uvedie zodpovednú osobu za technický dozor a osobu zodpovednú za stavebný dozor. Súčasťou protokolu o odovzdaní staveniska budú všetky doklady a rozhodnutia, ktoré sú potrebné pre vykonanie diela. V protokole o odovzdaní staveniska zmluvné strany jednoznačne a nezameniteľne vymedzia rozsah odovzdávaného staveniska.
2. V prípade omeškania objednávateľa s odovzdaním staveniska zhotoviteľovi, nie je zhotoviteľ v omeškaní s plnením svojho záväzku prevziať stavenisko.
3. Odo dňa odovzdania staveniska zhotoviteľovi v celom rozsahu zodpovedá za stavenisko zhotoviteľ.
4. Zhotoviteľ je povinný najneskôr tri dni po prevzatí staveniska odovzdať objednávateľovi zoznam riadiacich pracovníkov na predmetnej stavbe na strane zhotoviteľa. Zhotoviteľ je povinný najneskôr tri dni pred realizáciou prác na diele, na ktorých vykonanie sa vyžaduje osobitné oprávnenie, predložiť objednávateľovi zoznam oprávnených pracovníkov realizovať práce na diele spolu s platným oprávnením (certifikátom).
5. Zhotoviteľ je povinný stavenisko na vlastné náklady označiť spôsobom zodpovedajúcim všeobecne záväzným právnym predpisom účinným na území Slovenskej republiky.
6. Zhotoviteľ zodpovedá za poriadok na stavenisku a stavbe, za správne uskladnenie materiálov a konštrukcií a za prípadné znečistenie komunikácií, ktoré bude používať pri vykonávaní diela. Zhotoviteľ sa ďalej zaväzuje v súlade s príslušnými právnymi predpismi a odsekom 28. tohto článku Zmluvy na svoje náklady odstrániť odpad, ktorý je výsledkom jeho činnosti pri vykonávaní diela, a to najneskôr ku dňu začatia preberacieho konania.
7. Zhotoviteľ v plnej miere zodpovedá za bezpečnosť a ochranu zdravia osôb na stavenisku a je povinný zabezpečiť na vlastné náklady ich vybavenie ochrannými pomôckami v súlade s príslušnými právnymi predpismi.
8. Zhotoviteľ je povinný dodržiavať hygienické predpisy (predpisy v oblasti verejného zdravia) a zabezpečiť ich dodržiavanie všetkými pracovníkmi a dodávateľmi zhotoviteľa.
9. Zhotoviteľ je povinný pred vykonaním diela skontrolovať materiál a dodávky iných subdodávateľov a preskúšať jeho, resp. ich úplnosť, vlastnosti a použiteľnosť. Za prípadné vady a iné nedostatky týchto materiálov a dodávok v celom rozsahu zodpovedá zhotoviteľ.

Vytýčenie stavby a dočasných záberov, vytýčenie všetkých podzemných vedení na stavenisku u správcov jednotlivých vedení zabezpečí zhotoviteľ na svoje náklady v termínoch podľa harmonogramu prác.

Zhotoviteľ je povinný starať sa o prevzaté základné smerové a výškové body, zameriavacie konštrukcie, vytyčovacie kolíky a klince a ďalšie predmety, prípadne označenia použité pre vytýčenie objektov, až do okamihu odovzdania a prevzatia diela objednávateľom. Kontrola vytýčenia alebo akejkoľvek výšky vykonaná objednávateľom nezbavuje zhotoviteľa jeho zodpovednosti za presnosť vytýčenia.

Zhotoviteľ je povinný najneskôr ku dňu prevzatia staveniska predložiť objednávateľovi:

* 1. certifikáty a vyhlásenia o zhode asfaltových zmesí, ktoré budú použité na zhotovenie diela;
  2. harmonogram prác;
  3. kontrolný skúšobný plán podľa zákona č. 254/1998 Z. z. o verejných prácach v znení neskorších predpisov (ďalej len ako „**kontrolný skúšobný plán**“).

1. Zhotoviteľ sa zaväzuje vyzvať objednávateľa na kontrolu všetkých prác na diele, ktoré majú byť zakryté alebo sa stanú neprístupnými, a to minimálne tri pracovné dni vopred. V prípade, ak je to vzhľadom na technologické podmienky vykonávania diela potrebné, vyzve zhotoviteľ objednávateľa na kontrolu prác na diele pred termínom uvedeným v predchádzajúcej vete. Zároveň je zhotoviteľ povinný zhotoviť fotodokumentáciu celého postupu prác na diele, ktoré majú byť zakryté alebo sa stanú neprístupnými. Ak objednávateľ nevykoná kontrolu týchto prác na diele, je zhotoviteľ oprávnený pokračovať vo vykonávaní diela. V prípade, že objednávateľ bude dodatočne požadovať odkrytie týchto prác na diele, je zhotoviteľ povinný odkrytie vykonať, a to na náklady objednávateľa. Pokiaľ sa pri dodatočnej kontrole zistí, že práce na diele neboli riadne vykonané, toto odkrytie bude vykonané na náklady zhotoviteľa. V prípade rozporu o kvalite a rozsahu vykonania stavebných prác na diele, zhotoviteľ požiada o písomné stanovisko projektanta - odborný autorský dohľad/dozor a stavebný dozor.
2. Zhotoviteľ sa zaväzuje vyzvať objednávateľa minimálne tri pracovné dni vopred na účasť na povinných skúškach, ktoré bude podľa kontrolného skúšobného plánu realizovať. O priebehu a výsledkoch predpísaných resp. ocenených skúšok je zhotoviteľ povinný vyhotoviť záznam, ktorí podpíšu všetci zúčastnení.
3. Kontrolu prác na diele za objednávateľa budú vykonávať oprávnené osoby objednávateľa, a to technický dozor objednávateľa, stavebný dozor, projektant - odborný autorský dohľad/dozor. Technický dozor objednávateľa bude určený objednávateľom najneskôr ku dňu odovzdania staveniska zhotoviteľovi, pričom objednávateľ je oprávnený uskutočniť zmenu v osobe zodpovednej za technický dozor kedykoľvek v priebehu realizácie diela.
4. Zhotoviteľ je povinný odo dňa odovzdania staveniska viesť **stavebný denník** zvlášť pre dielo 1 a zvlášť pre dielo 2 v súlade s § 46d stavebného zákona. Stavebné denníky s dvomi prepismi budú obsahovať všetky skutočnosti, ktoré sa stali na stavenisku počas vykonávania diela podľa tejto Zmluvy, najmä údaje o stavebných prácach na diele, o vykonaní štátneho stavebného dozoru, štátneho dozoru, dozoru projektanta nad vykonaním stavby/diela, odborného autorského dohľadu/dozoru a o iných činnostiach ovplyvňujúcich stavebné práce na diele a priebeh stavby/realizácie diela. Stavebné denníky počas vykonávania diela musia byť neustále na stavbe trvale prístupné, a to až do skončenia stavebných prác a odovzdania diela 1 a diela 2 bez vád a nedorobkov.
5. Objednávateľ je oprávnený sledovať obsah stavebných denníkov a k zápisom pripojiť svoje stanovisko. Ak stavebný dozor objednávateľa so záznamom zhotoviteľa nesúhlasí, je povinný pripojiť k zápisu svoje vyjadrenie do 3 dní. V opačnom prípade sa predpokladá, že s jeho zápisom súhlasí. To isté platí pre námietky zhotoviteľa voči zápisom objednávateľa. Objednávateľ má právo robiť si fotokópie zo stavebných denníkov. Okrem stavbyvedúceho a stavebného dozoru má právo vykonávať zápisy v stavebných denníkoch odborný autorský dozor.
6. Za celý priebeh vykonávania diela, za odborné a včasné vykonanie diela podľa tejto Zmluvy a za vedenie stavebných denníkov je za zhotoviteľa zodpovedný hlavný stavbyvedúci: ....................................... .
7. Stavebný dozor za objednávateľa bude oznámený zhotoviteľovi k termínu odovzdania staveniska.

1. V prípade, ak dôjde k zmene v osobe stavbyvedúceho, zhotoviteľ je povinný oznámiť túto skutočnosť objednávateľovi bez zbytočného odkladu, najneskôr do troch pracovných dní odo dňa, keď uvedená zmena nastala.
2. Zmeny Dokumentácie je zhotoviteľ oprávnený vykonať iba na základe záväzného písomného stanoviska projektanta / odborného autorského dohľadu/dozoru, stavebného dozoru a technického dozoru objednávateľa, a to tak, aby tieto zmeny nemali vplyv na cenu za dielo a služby. Tieto zmeny je nevyhnutné bezodkladne oznámiť objednávateľovi na adresu elektronickej pošty uvedenú v čl. IV. ods. 4 Zmluvy, pričom tieto zmeny musia byť objednávateľom odsúhlasené.

Najneskôr ku dňu prevzatia staveniska predloží zhotoviteľ objednávateľovi kontrolný skúšobný plán s uvedením kontrolných a preukazných skúšok. Preukazné skúšky budú vypracované akreditovanou skúšobňou pred začatím príslušných stavebných prác na diele. Kontrolné skúšky sa vykonávajú v skúšobných laboratóriách zhotoviteľa alebo na požiadanie stavebného dozoru v akreditovanom laboratóriu. Výsledky týchto skúšok budú bezprostredne po ich vykonaní odovzdávané stavebnému dozoru objednávateľa. Preberacie skúšky sa vykonajú za účasti stavebného dozoru objednávateľa a za účasti zhotoviteľa v rozsahu príslušných STN alebo ich ekvivalentov platných v krajinách EÚ. Úspešné vykonanie predpísaných skúšok je podmienkou odovzdania a prevzatia diela.

Kvalita použitých materiálov na diele sa dokladuje značkou CE v zmysle platných STN EN alebo ich ekvivalentov platných v krajinách EÚ a kvalita vykonávaných stavebných prác na diele certifikátom systému vnútropodnikovej kontroly. Pre stavebné práce na diele, na ktoré nie je vydaná harmonizovaná norma STN EN sa systém kvality potvrdzuje certifikátom kvality v zmysle normy ISO 9001: 2000 č. BE98/3192QA alebo ich ekvivalentov platných v krajinách EÚ.

Protokoly o kontrolných skúškach vlastností vstupných materiálov (kamenivo, asfalt, cement a pod.) v čase vykonávania diela nesmú byť staršie ako 6 mesiacov odo dňa ich použitia za účelom vykonania diela, inak sa považujú za neplatné.

1. Zhotoviteľ bude informovať objednávateľa o stave rozpracovaného diela na pravidelných kontrolných dňoch za účasti všetkých zainteresovaných osôb, ktoré bude zvolávať oprávnená osoba objednávateľa minimálne raz za 14 dní, resp. podľa osobitnej požiadavky objednávateľa. Zhotoviteľ je povinný zúčastňovať sa koordinačných porád, pokiaľ budú objednávateľom organizované.
2. Zhotoviteľ pri vykonávaní diela a v súvislosti s ním zodpovedá objednávateľovi za plnenie povinností objednávateľa ako pôvodcu stavebného odpadu a odpadu z demolácií podľa zákona č. 79/2015 Z. z. o odpadoch a o zmene a doplnení niektorých zákonov, a teda aj za nakladanie s takýmto odpadom. Zhotoviteľ sa zaväzuje plniť povinnosti bližšie špecifikované v prílohe č. 7 Zmluvy, v časti „Realizácia stavby“.
3. Objednávateľ požaduje od zhotoviteľa uzatvorenie osobitných poistných zmlúv; **poistnú zmluvu na stavebno-montážne poistenie diela, tzv. CAR /EAR/ poistenie** a **poistnú zmluvu pre prípad zodpovednosti za škodu spôsobenú zhotoviteľom v súvislosti s výkonom stavebných prác v/na diele, resp. na časti diela**. Zhotoviteľ je povinný v súlade s touto Zmluvou a súťažnými podkladmi vo verejnom obstarávaní mať uzatvorené poistné zmluvy podľa tohto odseku tohto článku Zmluvy, a to konkrétne:
4. **Stavebno-montážne poistenie diela**, tzv. CAR/EAR/ poistenie, pričom poistenie sa bude vzťahovať aj na zhotoviteľom protokolárne odovzdané časti diela objednávateľovi ako spolupoistenému, a to až do uplynutia 24 mesiacov odo dňa prevzatia diela objednávateľom. Zhotoviteľ sa zaväzuje uzatvoriť takúto poistnú zmluvu minimálne:

* v rozsahu poistenia hodnoty diela s DPH podľa tejto Zmluvy, vrátane krytia na všetky riziká/Allrisk (najmä krytie škôd na diele spôsobené poškodením, zničením, stratou, odcudzením častí diela, a i.) a
* v rozsahu poistenia okolitého majetku objednávateľa ako spolupoisteného vo výške poistnej sumy minimálne 148 500,- EUR (slovom: jednostoštyridsaťosemtisícpäťsto eur) a
* poistenie zodpovednosti za akékoľvek škody na „veciach prevzatých“, ktoré nie sú jeho majetkom, ale ich má z akéhokoľvek dôvodu pri sebe a budú zabudované do diela, alebo slúžia k realizácii diela.

B. **Poistenie pre prípad zodpovednosti za škodu spôsobenú zhotoviteľom v súvislosti s výkonom, uskutočnením stavebných prác v/na diele, resp. na časti diela**, vo výške poistnej sumy 372 500,- EUR (slovom: tristosedemdesiatdvatisícpäťsto eur), a to minimálne v rozsahu poistenia zodpovednosti zhotoviteľa a objednávateľa ako spolupoisteného za škody spôsobené na majetku objednávateľa a tretích osôb, a poistenia zodpovednosti za škody spôsobené pri odstraňovaní vád diela počas záručnej doby, vrátane pripoistenia regresných nárokov Sociálnej poisťovne a zdravotnej poisťovne pri pracovnom úraze.

1. Zhotoviteľ je povinný preukázať objednávateľovi bezodkladne po uzatvorení Zmluvy, najneskôr po výzve objednávateľa v termíne vo výzve uvedenom, platné poistenia na všetky požadované riziká alebo prípadné/možné škody spôsobené činnosťou zhotoviteľa pri zhotovovaní diela uzatvorené v súlade s podmienkami Zmluvy. Vo vyššie uvedených poistných zmluvách či vo všeobecných poistných podmienkach viažucich sa k poistným zmluvám nesmú byť dojednané ustanovenia či výluky z poistenia, ktoré by marili účel poistenia vo vzťahu k dielu.
2. Objednávateľ si vyhradzuje právo preskúmať obsah a podmienky uzavretých alebo pripravovaných poistných zmlúv v zmysle tohto článku Zmluvy. V prípade, že poistné zmluvy nebudú poskytovať požadované poistné krytie alebo budú obsahovať ustanovenia či výluky z poistenia, ktoré by marili účel poistenia vo vzťahu k dielu, je zhotoviteľ povinný do siedmich (7) dní od výzvy objednávateľa uzatvoriť také poistenie, ktoré objednávateľ požadoval, a súčasne predložiť dokument preukazujúci vinkuláciu poistného plnenia v prospech objednávateľa.
3. Uvedené povinnosti sa od zhotoviteľa vyžadujú pre celkové poistenie, pričom sa zhotoviteľ zaväzuje udržiavať v platnosti poistnú zmluvu/poistné zmluvy na toto dielo a na škody spôsobené činnosťou pri zhotovovaní diela počas celej doby platnosti a účinnosti Zmluvy. Všetky náklady vzniknuté v súvislosti s uzatvorením a udržiavaním platnosti takejto poistnej zmluvy/poistných zmlúv uhradí zhotoviteľ v plnom rozsahu.
4. Akékoľvek škody, ktoré nie sú kryté poistením, budú uhradené objednávateľom alebo zhotoviteľom v zmysle ich zodpovednosti.

**Čl. VIII.**

**Prerušenie a zastavenie prác**

1. Zhotoviteľ je povinný cestou stavebného dozoru upozorniť objednávateľa na skutočnosti, ktoré môžu mať za následok prerušenie prác na diele.
2. Zhotoviteľ je povinný prerušiť práce na diele vždy, ak pokračovanie v prácach by spôsobilo v ďalšom období škodu alebo by bola ohrozená bezpečnosť pri práci, alebo by vznikla ťažko odstrániteľná ujma na majetku, ujma na živote alebo zdraví osôb alebo by bol ohrozený verejný záujem (najmä nepriaznivé poveternostné podmienky pre pokračovanie v stavebných prácach). O tom je povinný objednávateľa vyrozumieť, pričom je povinný objednávateľa informovať o dôvodoch prerušenia.
3. Zhotoviteľ je povinný bez zbytočného odkladu písomne objednávateľa upozorniť na všetky **nedostatky**, **nesprávnosti alebo chyby (vady)** najmä Dokumentácie, alebo akejkoľvek inej dokumentácie alebo podkladov, ktoré počas vykonávania diela výjdu najavo. Objednávateľ, ak má po vyhodnotení oznámených nedostatkov, nesprávností alebo chýb (vád) za to, že pokračovaním v prácach na diele vznikne objednávateľovi škoda, prostredníctvom príslušného stavebného denníka, bez zbytočného odkladu, najneskôr však do 5 dní od upozornenia:
4. **preruší** práce na diele, a to až do času skončenia tohto prerušenia, ktorý objednávateľ zhotoviteľovi bez meškania oznámi,
5. **určí lehotu** na odstránenie takýchto nedostatkov, nesprávností alebo chýb (vád),
6. **určí ďalší postup zhotoviteľa** do doby odstránenia **nedostatkov, nesprávností alebo chýb (vád)** Dokumentácie alebo inej dokumentácie,

pričom v prípade takéhoto prerušenia prác na diele objednávateľom sa lehota zhotoviteľa na odovzdanie diela podľa Zmluvy predĺži o čas, o ktorý sa kvôli prekážkam podľa tohto bodu objektívne dielo nevykonávalo (počet dní sa určí súčtom dní medzi oznámením objednávateľa o prerušení prác na diele až po deň, v ktorom oznámi objednávateľ zhotoviteľovi skončenie prerušenia).

1. Zhotoviteľ je povinný bez zbytočného odkladu informovať objednávateľa o vzniku akejkoľvek udalosti alebo zistenia akejkoľvek inej skutočnosti, ktorá bráni alebo sťažuje včasné alebo riadne vykonanie diela alebo môže spôsobiť omeškanie zhotoviteľa s plnením termínov uvedených v harmonograme prác alebo v čl. IV. Zmluvy.
2. Zhotoviteľ je povinný spolupracovať pri riešení situácie, ktorá nastane podľa ods. 2 a 3 tohto článku Zmluvy, a poskytovať objednávateľovi vyžiadanú súčinnosť, a to v prospech pokračovania realizácie diela.
3. Objednávateľ je oprávnený písomným oznámením doručeným zhotoviteľovi zastaviť vykonávanie diela podľa tejto Zmluvy. Doručením oznámenia o zastavení vykonávania diela je zhotoviteľ povinný zastaviť akékoľvek práce na diele s výnimkou prác, bez vykonania ktorých hrozí vznik bezprostrednej škody na diele alebo na majetku objednávateľa a s výnimkou prác, ktoré objednávateľ uvedie v oznámení o zastavení vykonávania diela. Objednávateľ nezodpovedá za škody vzniknuté zhotoviteľovi v dôsledku zastavenia vykonávania diela. Objednávateľ je povinný vznik dôvodu na zastavenie vykonávania diela zhotoviteľovi preukázať.
4. Zhotoviteľ nemá právo na úhradu nákladov, ktoré mu v dôsledku realizácie práv objednávateľa podľa tohto článku Zmluvy vzniknú (napr. náklady na prestoje).

**Čl. IX.**

**Zmena záväzkov zmluvných strán**

1. Zmluvné strany sa zaväzujú, že pristúpia na zmenu záväz­ku/ov v prípadoch, ak sa po uzavretí Zmluvy zmenia východiskové podklady rozhodujúce pre uzatvorenie Zmluvy, alebo vzniknú nové požiadavky objednávateľa alebo zhotoviteľa (najmä „**naviac práce**“) alebo nastanú iné skutočnosti nezávislé od vôle zmluvných strán, ktoré si objektívne vyžadujú zmenu práv a povinností dohodnutých v tejto Zmluve za účelom naplnenia účelu Zmluvy. K takejto zmene môže dôjsť iba na základe písomného dodatku k Zmluve a iba pokiaľ jeho uzatvorenie nebude v rozpore so ZVO.
2. Naviac práce predstavujú práce nad rámec dojednaný v Zmluve, pričom pre vylúčenie pochybností sa má za to, že naviac práce sú výlučne práce neobsiahnuté v Dokumentácii a/alebo vo výkazoch výmer, pričom prednosť pri identifikovaní naviac prác ma výkresová časť Dokumentácie pred výkazmi výmer.
3. Naviac práce je možné vykonávať iba na základe postupov upravených všeobecne záväznými právnymi predpismi (najmä, nie však výlučne, ZVO) a súčasne tak iba na základe vopred zmluvnými stranami podpísaných dodatkov k tejto Zmluve. Súčasťou takéhoto dodatku, predmetom ktorého je na vykonanie naviac prác, musí byť vyjadrenie zhotoviteľa o všetkých skutočnostiach, ktoré by v súvislosti s realizáciou naviac prác mohli ovplyvniť priebeh výstavby a vyvolať prípadné ďalšie naviac náklady, vrátane prípadného vyčíslenia úspor iných prác a výkonov na diele, ktoré by realizácia naviac prác mohla vyvolať alebo priamo, prípadne nepriamo ovplyvniť. Všetky naviac práce budú evidované v príslušnom stavebnom denníku s vyznačením, že sa jedná o naviac práce. Všetky prípadné naviac práce budú riadne vyjadrené v aktualizácii výkazov výmer (príloha č. 1 a príloha č. 2) v neoddeliteľnej prílohe k dodatku k tejto Zmluve, ktorého predmetom bude dohoda zmluvných strán o prácach naviac. Takýto dodatok sú zmluvné strany povinné uzatvoriť vopred, t.j. ešte pred tým ako dôjde k realizácii naviac prác na diele, v opačnom prípade znáša náklady na naviac práce zhotoviteľ.
4. Vykonané naviac práce, pôvodne nezahrnuté v ocenených výkazoch výmer (príloha č. 1, príloha č. 2), musia byť fakturované osobitne po ich predchádzajúcom vecnom, cenovom a termínovom odsúhlasení zmluvnými stranami. Skutočnosť, že sa objednávateľ a zhotoviteľ nemôžu dohodnúť na cene dodatočných prác a dodávok materiálov, neoprávňuje zhotoviteľa spomaliť alebo odoprieť žiadané výkony. Zmeny a doplnky Zmluvy, resp. nové a zmenené položky, je potrebné vo faktúre uviesť samostatne a oddelene. V prípade, že sa pri vykonávaní diela podľa tejto Zmluvy vyskytne potreba realizácie naviac prác, ktoré v pôvodných oceňovaných výkazoch výmer boli zahrnuté, zhotoviteľ ocení tieto položky rovnakou jednotkovou cenou aká je uvedená v ocenených výkazoch výmer, ktoré tvoria prílohu č.1 a prílohu č. 2 k tejto Zmluve. Ak je predmetom prác naviac taký typ prác na diele, ktoré nie sú obsiahnuté vo výkazoch výmer, zhotoviteľ takého práce ocení podľa jednotkových cien uvedených vo výkazoch výmer za práce, ktoré sú svojou povahou najbližšie vykonaným prácam alebo podľa obvyklých trhových cien za rovnaký typ prác (CENKROS).

**Čl. X.**

**Využitie subdodávateľov**

1. Zhotoviteľ nesmie dielo ako celok odovzdať na vykonanie inému subjektu. Časť diela môže zhotoviteľ odovzdať na vykonanie svojmu subdodávateľovi uvedenému v zozname subdodávateľov, ktorý tvorí prílohu č. 4 tejto Zmluvy.
2. Zmluvné strany sa dohodli a zhotoviteľ berie na vedomie, že v zmysle podmienok určených vlastníkom a prevádzkovateľom distribučnej siete je zhotoviteľ povinný časť diela 1 (SO -701 00 a SO-06 PRELOŽKA VTL PLYNOVODU) vykonať prostredníctvom určenej osoby - spoločnosti SPP – distribúcia Servis, s.r.o., so sídlom Mlynské nivy 44/b, 821 09 Bratislava, IČO: 46 816 097, zapísanou v Obchodnom registri Mestského súdu Bratislava III, oddiel: Sro, vložka č.: 84137/B (ďalej len ako „**SPP – distribúcia Servis**“), a to na základe zmluvu o dielo uzatvorenej s SPP – distribúcia Servis , ktorej navrhované znenie tvorí prílohu č. 9 tejto Zmluvy.

1. Zhotoviteľom predložený zoznam subdodávateľov (príloha č. 4) obsahuje identifikačné údaje, predmet subdodávky a údaje o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Zhotoviteľ ku každému subdodávateľovi zároveň predkladá dôkaz o oprávnení na príslušné plnenie predmetu zákazky podľa § 32 ods. 1 písm. e) ZVO a dôkaz o zápise do registra partnerov verejného sektora, ak zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len ako „**Zákon o RPVS**“) alebo iný právny predpis pre takéhoto subdodávateľa tento zápis vyžaduje. Až do splnenia všetkých záväzkov vyplývajúcich z tejto Zmluvy je zhotoviteľ povinný oznámiť objednávateľovi akúkoľvek zmenu údajov o subdodávateľovi.
2. Zhotoviteľ je oprávnený kedykoľvek počas trvania tejto Zmluvy vymeniť ktoréhokoľvek subdodávateľa, a to za predpokladu, že nový subdodávateľ disponuje oprávnením na príslušné plnenie Zmluvy podľa § 32 ods. 1 písm. e) ZVO, ako aj spĺňa povinnosť zápisu do registra partnerov verejného sektora, ak Zákon o RPVS alebo iný právny predpis pre takéhoto subdodávateľa tento zápis vyžaduje. Najneskôr 7 dní pred prijatím subdodávky od nového subdodávateľa, alebo od uzavretia zmluvného vzťahu s novým subdodávateľom (podľa toho ktorá udalosť nastane skôr), je zhotoviteľ povinný oznámiť objednávateľovi (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu meno a priezvisko, adresa pobytu, dátum narodenia a zároveň predložiť zhotoviteľovi doklad preukazujúci, že nový subdodávateľ spĺňa podmienku účasti osobného postavenia podľa § 32 ods. 1 písm. e) ZVO pre daný predmet subdodávky. Až do splnenia všetkých záväzkov vyplývajúcich z tejto Zmluvy je zhotoviteľ povinný oznámiť objednávateľovi akúkoľvek zmenu údajov o novom subdodávateľovi.
3. Objednávateľ je oprávnený akéhokoľvek subdodávateľa odmietnuť z dôvodu akejkoľvek pochybnosti o schopnosti riadneho plnenia Zmluvy; odmietnutie sa zhotoviteľ zaväzuje bez výhrad rešpektovať.
4. Povinnosti uvedené v ods. 3 a 4 tohto článku Zmluvy nie je zhotoviteľ povinný plniť v prípade subdodávateľov, ktorí mu dodávajú tovary.
5. Zhotoviteľ berie na vedomie, že pri realizácii diela prostredníctvom subdodávateľov zodpovedá zhotoviteľ tak, ako keby dielo, resp. jeho časť realizoval sám.

**Čl. XI.**

**Odovzdanie a prevzatie diela**

1. Zhotoviteľ sa zaväzuje, že riadne zhotovené (vykonané) dielo podľa tejto Zmluvy odovzdá objednávateľovi najneskôr v lehotách podľa článku IV. ods. 1. bod 1.2. a bod 1.3. Zmluvy.
2. Zhotoviteľ je povinný objednávateľovi písomne oznámiť najmenej pätnásť (15) dní vopred pripravenosť diela na jeho odovzdanie a prevzatie. Na základe tohto oznámenia si zmluvné strany dohodnú časový postup preberacieho konania. Objednávateľ má právo oznámiť zhotoviteľovi, že odmieta začať preberacie konanie, a to z dôvodu absencie ktoréhokoľvek z dokladov uvedených v ods. 3 a 4 tohto článku Zmluvy. Ak objednávateľ právo podľa predchádzajúcej vety neuplatní, nemá takéto neuplatnenie žiaden vplyv na právo objednávateľa neprevziať dielo podľa ods. 5 a/alebo ods. 9 tohto článku Zmluvy.
3. Zhotoviteľ je povinný najneskôr ku dňu začatia preberacieho konania diela 1 predložiť objednávateľovi všetky doklady, ktoré mal objednávateľovi priebežne odovzdávať, ak ich neodovzdal už skôr, a to najmä:
   1. tri kópie stavebného denníku diela 1,
   2. päť vyhotovení dokumentácie skutočnej realizácie stavby (ďalej aj ako „**DSRS**“), t. j. diela 1 so zakreslenými farebnými zmenami oproti Dokumentácii a geodetickým zameraním inžinierskych sietí v súradnicovom systéme; vrátane komplexného vyhotovenia geodetickej dokumentácie (porealizačné zameranie diela 1 v dvoch vyhotoveniach, porealizačné geometrické plány diela 1 v troch vyhotoveniach, overené príslušným katastrálnym odborom okresného úradu). DSRS predloží zhotoviteľ najneskôr 7 dní pred termínom odovzdania diela 1 objednávateľovi na odsúhlasenie,
   3. dokumentáciu kvality diela 1 v dvoch vyhotoveniach, t. j. kvalita všetkých zabudovaných stavebných materiálov a zmesí vrátane výsledkov meraní a skúšok počas realizácie diela 1 a po jeho ukončení vrátane aktualizovaného kontrolného a skúšobného plánu, túto dokumentáciu predloží zhotoviteľ objednávateľovi min. 10 dní pred termínom odovzdania diela 1 objednávateľovi (pracovníkom zodpovedným za kvalitu) na odsúhlasenie,
   4. doklady o uložení prebytočného materiálu vzniknutého pri vykonávaní diela 1 na oficiálnu skládku,
   5. dokumentáciu priebehu výstavby/realizácie diela 1 chronologicky zoradená podľa jednotlivých stavebných objektov a položiek oceneného výkazu výmer diela 1 (fotografie, videozáznamy),
   6. iné doklady, dokumenty a písomnosti požadované vlastníkom a prevádzkovateľom distribučnej siete, ktoré sú bližšie špecifikované v zmluve o preložke, ktorá tvorí prílohu č. 8 Zmluvy a v zmluve o dielo, ktorá tvorí prílohu č. 9 Zmluvy.

Doklady uvedené v tomto odseku tohto článku Zmluvy je zhotoviteľ povinný odovzdať v listinnej forme a na základe požiadavky objednávateľa aj v digitálnej forme spolu so zoznamom príloh, a to v editovateľnej aj needitovateľnej forme.

1. Zhotoviteľ je povinný najneskôr ku dňu začatia preberacieho konania diela 2 predložiť objednávateľovi všetky doklady, ktoré mal objednávateľovi priebežne odovzdávať, ak ich neodovzdal už skôr, a to najmä:
   1. dve kópie stavebného denníka diela 2,
   2. dve vyhotovenia dokumentácie skutočnej realizácie stavby (ďalej aj ako „**DSRS**“), t. j. diela 2 so zakreslenými farebnými zmenami oproti Dokumentácii a geodetickým zameraním inžinierskych sietí v súradnicovom systéme; DSRS musí byť vypracovaná v súlade s TP 019 a TP 078 vrátane dokumentácie na usporiadanie cestnej siete, komplexného vyhotovenia geodetickej dokumentácie (porealizačné zameranie diela 2 v dvoch vyhotoveniach, porealizačné geometrické plány diela 2 v troch vyhotoveniach, overené príslušným Okresným úradom, katastrálnym odborom). DSRS predloží zhotoviteľ najneskôr 7 dní pred termínom odovzdania diela 2 objednávateľovi na odsúhlasenie,
   3. dokumentáciu kvality diela 2 v dvoch vyhotoveniach, t. j. kvalita všetkých zabudovaných stavebných materiálov a zmesí vrátane výsledkov meraní a skúšok počas realizácie diela 2 a po jeho ukončení vrátane aktualizovaného kontrolného a skúšobného plánu, túto dokumentáciu predloží zhotoviteľ objednávateľovi min. 10 dní pred termínom odovzdania diela 2 objednávateľovi (pracovníkom zodpovedným za kvalitu) na odsúhlasenie,
   4. doklady o uložení prebytočného materiálu vzniknutého pri vykonávaní diela 2 na oficiálnu skládku,
   5. dokumentácia priebehu výstavby/realizácie diela 2 chronologicky zoradenú podľa jednotlivých stavebných objektov a položiek oceneného výkazu výmer diela 2 (fotografie, videozáznamy),
   6. doklad o odovzdaní stavebných odpadov spoločnosti oprávnenej na nakladanie s odpadmi – vyplnený súhrnný dokument sumarizujúci údaje o vzniku odpadu a spôsobe nakladania s ním, ktorý je súčasťou prílohy č. 7 Zmluvy.
   7. ďalšie doklady, ktoré sa vzťahujú na dielo 2 podľa príslušných všeobecne záväzných právnych predpisov a technických noriem.

Doklady uvedené v tomto odseku tohto článku Zmluvy je zhotoviteľ povinný odovzdať v listinnej forme a na základe požiadavky objednávateľa aj v digitálnej forme spolu so zoznamom príloh, a to v editovateľnej aj needitovateľnej forme.

Objednávateľ si vyhradzuje právo neprevziať dielo, ktoré má vady a nedorobky, alebo ak zhotoviteľ nedoložil všetky doklady uvedené v ods. 3 a 4 tohto článku Zmluvy.

O odovzdaní a prevzatí diela vyhotovia zmluvné strany preberací protokol, a to zvlášť pre dielo 1 a zvlášť pre dielo 2. Preberací protokol bude obsahovať najmä vyhodnotenie akosti vykonaného diela 1 a diela 2, zoznam odovzdaných dokladov, fotodokumentáciu priebehu zhotovovania diela 1 a diela 2, konkrétny a podrobný súpis zistených vád a nedorobkov, vrátane dohôd, opatrení a lehôt na ich odstránenie. Obsahom preberacieho protokolu bude vyhlásenie objednávateľa, či príslušné dielo alebo jeho časť preberá. V prípade, ak objednávateľ dielo alebo jeho časť nepreberie, bude súčasťou preberacieho protokolu uvedenie dôvodov, pre ktoré príslušné dielo alebo jeho časť neprebral.

Ak dielo vykazuje drobné chyby/vady alebo nedorobky, ktoré nebránia jeho riadnemu užívaniu, objednávateľ má právo rozhodnúť, či dielo (príslušnú časť diela) prevezme s drobnými chybami/vadami alebo nedorobkami alebo ho neprevezme. Ak dielo prevezme, v príslušnom protokole určí lehotu na odstránenie drobných chýb/vád alebo nedorobkov. O tom, či má dielo vady alebo nedorobky a aký majú vplyv na užívanie diela, rozhoduje objednávateľ.

Zhotoviteľ je pri preberacom konaní povinný zabezpečiť stavenisko tak, aby objednávateľ mohol vykonané dielo riadne prevziať a užívať. Stavenisko je zhotoviteľ povinný úplne vypratať do 10 dní odo dňa protokolárneho odovzdania diela okrem zariadení nutných na odstránenie prípadných vád a nedorobkov.

Objednávateľ je oprávnený odmietnuť prevzatie diela alebo jeho časti v prípade, ak dielo alebo jeho časť nie je dodaná v súlade so zmluvnými podmienkami alebo má závažné vady a nedorobky, ktoré bránia bezpečnému a plynulému užívaniu diela alebo jeho časti, a to až do ich odstránenia.

Riadnym odovzdaním diela (príslušnej časti diela), tzn. okamihom podpisu oprávnenej osoby konajúcej za objednávateľa na preberacom protokole prechádza na objednávateľa nebezpečenstvo vzniku škody na diele/príslušnej časti diela. Za poškodenie alebo zničenie diela alebo jeho časti zodpovedá zhotoviteľ až do času riadneho odovzdania diela objednávateľovi. Zhotoviteľ zodpovedá za škodu spôsobenú prevádzkovou činnosťou zhotoviteľa počas zhotovovania diela na majetku objednávateľa a tretích osôb, ako aj za škodu na zdraví a živote osôb na stavenisku.

Vlastníkom zhotovovaného diela je od počiatku objednávateľ. Vlastnícke právo k jednotlivým materiálom, komponentom, výrobkom a iným častiam diela použitým zhotoviteľom nadobúda objednávateľ okamihom ich zabudovania do diela.

1. Zhotoviteľ sa zaväzuje, že právoplatné kolaudačné rozhodnutie diela 1 odovzdá objednávateľovi najneskôr v lehote podľa čl. IV. ods. 2. bod 2.1 Zmluvy. O jeho odovzdaní spíšu zmluvné strany preberací protokol. Najneskôr v posledný deň lehoty podľa prvej vety tohto bodu Zmluvy odovzdá tiež zhotoviteľ objednávateľovi akékoľvek ďalšie písomnosti, ktoré v súvislosti s poskytovaním služieb vzťahujúcich sa na dielo 1 podal alebo ich prijal (mu boli doručené); ich zoznam bude uvedený v preberacom protokole podľa predchádzajúcej vety.
2. Zhotoviteľ sa zaväzuje, že právoplatné kolaudačné rozhodnutie diela 2 odovzdá objednávateľovi najneskôr v lehote podľa čl. IV. ods. 2. bod 2.2 Zmluvy. O jeho odovzdaní spíšu zmluvné strany preberací protokol. Najneskôr v posledný deň lehoty podľa prvej vety tohto bodu Zmluvy odovzdá tiež zhotoviteľ objednávateľovi akékoľvek ďalšie písomnosti, ktoré v súvislosti s poskytovaním služieb vzťahujúcich sa na dielo 2 podal alebo ich prijal (mu boli doručené); ich zoznam bude uvedený v preberacom protokole podľa predchádzajúcej vety.

**Čl. XII.**

**Zodpovednosť za vady a záručná doba**

1. Zhotoviteľ zodpovedá za to, že dielo bude vykonané v súlade s podmienkami tejto Zmluvy, podľa technických noriem, Dokumentácie, stavebných povolení a všeobecne záväzných právnych predpisov účinných na území Slovenskej republiky a že počas záručnej doby bude mať vlastnosti dohodnuté v tejto Zmluve.
2. Dielo má vady, ak dielo alebo jeho ktorákoľvek časť, nezodpovedá **r**ozsahu alebo kvalite vymedzenej v tejto Zmluve, aplikovateľným právnym predpisom alebo technickým požiadavkám, technickým normám alebo je zhotovené postupom zhotoviteľa, ktorý nezodpovedá zákonným požiadavkám kladeným na dielo alebo jeho časť.
3. Záručná doba diela je **šesťdesiat (60) mesiacov** a začne plynúť po odstránení poslednej vady a nedorobku uvedenej v príslušnom preberacom protokole.
4. Záruka sa predlžuje o dobu, po ktorú dielo nemohlo byť v záručnej dobe plne využívané z dôvodu vady, na ktorú sa vzťahuje záruka.
5. Zhotoviteľ zodpovedá za vady, ktoré má dielo v čase jeho odovzdania objednávateľovi. Zhotoviteľ zodpovedá aj za vady diela vzniknuté po odovzdaní diela, ak boli spôsobené porušením jeho povinnosti.
6. Objednávateľ je povinný oznámiť zhotoviteľovi vadu (ďalej len ako **„reklamácia“**) bezodkladne po jej zistení. Zhotoviteľ je povinný do troch (3) pracovných dní odo dňa doručenia reklamácie podľa tohto odseku vyjadriť sa k oprávnenosti, resp. neoprávnenosti reklamácie a svoje rozhodnutie bezodkladne oznámiť objednávateľovi.
7. Počas plynutia záručnej doby sa zhotoviteľ zaväzuje vady, vrátane kontrol kvality, označené v oprávnenej reklamácii objednávateľa, bezplatne odstrániť do desať (10) dní odo dňa oznámenia reklamácie, ak sa zmluvné strany nedohodnú inak. Iný termín odstránenia vád si zmluvné strany dohodnú písomne.
8. V prípade, že zhotoviteľ oznámené (reklamované) vady neodstráni v lehote podľa ods. 7. tohto článku Zmluvy napriek tomu, že ich oprávnenosť bola objektívne zistená, je objednávateľ oprávnený dať ich odstrániť tretej osobe na náklady zhotoviteľa.
9. Zhotoviteľ zodpovedá za škodu na diele spôsobenú vlastným konaním počas svojich pracovných postupov, ako aj za škodu spôsobenú tými, ktorých použil na realizáciu diela a  za škody s tým súvisiace. Pokiaľ zhotoviteľ použije na vykonanie diela alebo jeho časti tretie osoby bez súhlasu objednávateľa, v plnej miere zodpovedá za ich činnosť, akoby túto vykonával sám.
10. Zhotovitel’ nezodpovedá za vady, ktoré boli spôsobené použitím podkladov prevzatých od objednávateľa alebo pokynov od objednávateľa:
11. ak zhotovitel’ ani pri vynaložení všetkej odbornej starostlivosti a úsilia nemohol zistiť ich nevhodnosť alebo
12. ak na ich nevhodnosť preukázateľne písomne objednávateľa upozornil a objednávateľ na ich použití napriek tomu trval.
13. Ostatné nároky zo zodpovednosti zhotoviteľa za akosť, množstvo a kvalitu diela sa uplatnia v zmysle platných ustanovení o náhrade škody podľa Obchodného zákonníka, ak nie je dohodnuté inak.
14. Uplatnením nárokov z vád diela nie sú dotknuté nároky objednávateľa na zmluvnú pokutu, náhradu škody alebo na odstúpenie od Zmluvy.

**Čl. XIII.**

**Zmluvné pokuty**

1. Zmluvné strany sa dohodli na nasledovných zmluvných pokutách:
   1. v prípade omeškania zhotoviteľa s prevzatím staveniska od objednávateľa v lehote uvedenej vo výzve objednávateľa podľa čl. VII. ods. 1 Zmluvy, objednávateľovi vzniká voči zhotoviteľovi nárok na zmluvnú pokutu vo výške **0,05% z ceny za dielo bez DPH** za každý, čo i len začatý deň porušenia/nesplnenia povinnosti;
   2. v prípade omeškania zhotoviteľa so začatím stavebných prác na diele v lehote podľa čl. IV. ods. 1 bod 1.1. Zmluvy, objednávateľovi vzniká voči zhotoviteľovi nárok na zmluvnú pokutu vo výške **0,05% z ceny za dielo bez DPH** za každý, čo i len začatý deň porušenia/nesplnenia povinnosti;
   3. v prípade nedodržania termínov postupu prác na diele podľa harmonogramu prác, objednávateľovi vzniká voči zhotoviteľovi nárok na zmluvnú pokutu vo výške **0,05% z ceny za dielo bez DPH** za každý, čo i len začatý deň porušenia/nesplnenia povinnosti;
   4. v prípade omeškania zhotoviteľa s plnením povinností podľa čl. VII. ods. 6 Zmluvy vzniká objednávateľovi nárok voči zhotoviteľovi na zmluvnú pokutu vo výške **500,- Eur** za každý, čo i len začatý deň porušenia/nesplnenia povinnosti;
   5. v prípade porušenia/nesplnenia akejkoľvek povinnosti uvedenej v čl. VII. ods. 7, 8 a 10 Zmluvy, vzniká objednávateľovi nárok voči zhotoviteľovi na zmluvnú pokutu vo výške **500,- Eur** za každé jednotlivé nesplnenie/porušenie povinnosti, a to aj opakovane;
   6. v prípade nesplnenia/porušenia povinnosti zhotoviteľa podľa čl. VII. ods. 13 a 14 Zmluvy, vzniká objednávateľovi nárok voči zhotoviteľovi na zmluvnú pokutu vo výške **1.000,- Eur** za každý, čo i len začatý deň porušenia/nesplnenia povinnosti;
   7. v prípade nesplnenia/porušenia povinnosti zhotoviteľa zúčastniť sa prostredníctvom stavbyvedúceho a prípadne ďalších na uvedený úkon splnomocnených zástupcov zhotoviteľa koordinačných porád a kontrolných dní zvolaných objednávateľom podľa čl. VII. ods. 27, vzniká objednávateľovi nárok voči zhotoviteľovi na zmluvnú pokutu vo výške **1.000,- Eur** za každé jednotlivé nesplnenie/porušenie povinnosti, a to aj opakovane;
   8. v prípade nesplnenia/porušenia akejkoľvek povinnosti zhotoviteľa pri vedení ktoréhokoľvek stavebného denníka podľa čl. VII. ods. 18 Zmluvy, vzniká objednávateľovi nárok voči zhotoviteľovi na zmluvnú pokutu vo výške **1.000,- Eur** za každé jednotlivé nesplnenie/porušenie povinnosti, a to aj opakovane;
   9. v prípade nesplnenia/porušenia povinnosti zhotoviteľa podľa čl. VII. ods. 22 a 23 Zmluvy, objednávateľovi vzniká voči zhotoviteľovi nárok na zmluvnú pokutu vo výške **1.000,- Eur** za každý, čo i len začatý deň porušenia/nesplnenia povinnosti;
   10. v prípade omeškania zhotoviteľa s plnením povinností podľa čl. VII. ods. 29 a 30 Zmluvy, objednávateľovi vzniká voči zhotoviteľovi nárok na zmluvnú pokutu vo výške **0,05% z ceny za dielo bez DPH** za každý, čo i len začatý deň porušenia/nesplnenia povinnosti, a to aj opakovane;
   11. v prípade omeškania zhotoviteľa s predložením dokladu o zhodnotení/recyklácii odpadu podľa čl. VII ods. 28 Zmluvy, objednávateľovi vzniká voči zhotoviteľovi nárok na zmluvnú pokutu vo výške **0,05 % z ceny za dielo bez DPH** za každý, čo i len začatý deň porušenia/nesplnenia povinnosti;
   12. v prípade, ak bude v dôsledku porušenia zmluvných povinností zhotoviteľa objednávateľovi právoplatne uložená sankcia za správny delikt na základe zákona č. 79/2015 Z. z. o odpadoch a o zmene a doplnení niektorých zákonov v platnom znení, objednávateľovi vzniká voči zhotoviteľovi nárok na zmluvnú pokutu vo výške **dvojnásobku uloženej sankcie, najviac však vo výške 120.000,- Eur**;
   13. v prípade nesplnenia/porušenia ktorejkoľvek povinnosti zhotoviteľa týkajúcej sa subdodávateľov alebo ich zmeny podľa čl. X. tejto Zmluvy, vzniká objednávateľovi nárok na zmluvnú pokutu vo výške **1.000,- Eur** za každý, čo i len začatý deň porušenia/nesplnenia povinnosti, a to aj opakovane;
   14. v prípade omeškania zhotoviteľa s predložením alebo doplnením bankovej záruky alebo garančnej bankovej záruky objednávateľovi podľa čl. XV. tejto Zmluvy, objednávateľovi vzniká voči zhotoviteľovi nárok na zmluvnú pokutu vo výške **0,05% z ceny za dielo bez DPH** za každý, čo i len začatý deň porušenia/nesplnenia povinnosti, a to aj opakovane;

*Alternatíva znenia čl. XIII ods. 1 bod 1.14 kurzívou (použije sa v prípade, ak zhotoviteľ predloží miesto bankovej záruky zábezpeku: V prípade omeškania zhotoviteľa s predložením alebo doplnením realizačnej zábezpeky alebo garančnej zábezpeky objednávateľovi podľa čl. XV tejto Zmluvy, objednávateľovi vzniká voči zhotoviteľovi nárok na zmluvnú pokutu vo výške 0,05 % z ceny za dielo bez DPH za každý, čo i len začatý deň porušenia/nesplnenia povinnosti, a to aj opakovane;*

* 1. za nedodržanie termínu vykonania a odovzdania diela zhotoviteľom podľa čl. IV. ods. 1 bod 1.2. alebo bod 1.3. tejto Zmluvy, vzniká objednávateľovi nárok voči zhotoviteľovi na zmluvnú pokutu vo výške **0,5% z ceny za dielo bez DPH** za každý, čo i len začatý deň omeškania;
  2. za nedodržanie termínu na predloženie právoplatných kolaudačných rozhodnutí v lehote podľa čl. IV. ods. 2 bod 2.1 alebo bod 2.2 Zmluvy, vzniká objednávateľovi nárok voči zhotoviteľovi na zmluvnú pokutu **vo výške 0,5% z ceny za dielo bez DPH** za každý, čo i len začatý deň omeškania;
  3. v prípade nesplnenia/porušenia povinnosti podľa čl. XI. ods. 3 a ods. 4 tejto Zmluvy, objednávateľovi vzniká voči zhotoviteľovi nárok na zmluvnú pokutu vo výške **1.000,- Eur** za každý, čo i len začatý deň porušenia/nesplnenia povinnosti;
  4. v prípade, ak zhotoviteľ neodstráni v dohodnutom termíne vady diela, ktoré vzniknú v priebehu realizácie diela, t. j. do času protokolárneho odovzdania a prevzatia diela a na ktoré objednávateľ písomne upozorní zhotoviteľa, vzniká objednávateľovi nárok voči zhotoviteľovi na zmluvnú pokutu vo výške **0,05% z ceny za dielo bez DPH** za každý aj začatý deň omeškania, a to až do dňa úplného odstránenia týchto vád;
  5. v prípade omeškania s odstránením vád a/alebo nedorobkov diela vyplývajúcich z protokolu o odovzdaní a prevzatí diela, vzniká objednávateľovi nárok voči zhotoviteľovi na zmluvnú pokutu vo výške **0,05% z ceny za dielo bez DPH** za každý aj začatý deň omeškania, a to až do dňa úplného odstránenia všetkých vád a nedorobkov;
  6. v prípade, ak zhotoviteľ neodstráni v dohodnutom termíne vady a/alebo nedorobky diela reklamované objednávateľom počas plynutia záručnej doby, vzniká objednávateľovi nárok voči zhotoviteľovi na zmluvnú pokutu vo výške **0,05% z ceny za dielo bez DPH** za každý aj začatý deň omeškania, a to až do dňa úplného odstránenia týchto reklamovaných vád a nedorobkov;
  7. v prípade nevypratania staveniska v lehote podľa čl. XI. ods. 8 tejto Zmluvy, vzniká objednávateľovi nárok voči zhotoviteľovi na zmluvnú pokutu vo výške **1.000,-Eur** za každý, čo i len začatý deň porušenia/nesplnenia povinnosti;
  8. v prípade akéhokoľvek porušenia všeobecne záväzných právnych predpisov vzťahujúcich sa na bezpečnosť a ochranu zdravia pri práci ktorýmkoľvek pracovníkom zhotoviteľa a/alebo subdodávateľa, vzniká objednávateľovi nárok voči zhotoviteľovi na zmluvnú pokutu vo výške **1.000,-Eur** za každé jednotlivé porušenie a za každý, čo i len začatý deň nesplnenia/porušenia povinnosti;
  9. za nedodržanie kvalitatívnych parametrov stanovených v aplikovateľných STN a/alebo požadovanými Dokumentáciou a/alebo ktoré boli zmluvnými stranami dohodnuté a ktorých nedodržanie bolo preukázané skúškami realizovanými odborne spôsobilými osobami, vzniká objednávateľovi nárok voči zhotoviteľovi na zmluvnú pokutu vo výške **0,1% z ceny za dielo bez DPH** za každé jednotlivé nesplnenie/porušenie povinnosti, a to aj opakovane;
  10. v prípade, ak je zhotoviteľ v omeškaní so splnením svojej povinnosti voči svojmu subdodávateľovi podľa čl. VI ods. 6 tejto Zmluvy o viac ako 30 dní, vzniká objednávateľovi nárok voči zhotoviteľovi na zmluvnú pokutu vo výške záväzku zhotoviteľa voči svojmu subdodávateľovi;
  11. v prípade omeškania zhotoviteľa s úhradou nákladov, ktoré objednávateľ v zmysle Zmluvy vynaložil na plnenie povinností zhotoviteľa, najmä v prípade omeškania s úhradou nákladov objednávateľa vynaložených podľa čl. VII ods. 15 alebo čl. XII ods. 8 Zmluvy vzniká objednávateľovi nárok voči zhotoviteľovi na zmluvnú pokutu vo výške **0,05 % z ceny za dielo bez DPH** za každý aj začatý deň omeškania.

1. Zmluvné strany vyhlasujú, že považujú dohodnuté výšky zmluvných pokút uvedených v tejto Zmluve za primerané, pretože pri rokovaniach o dohode o výške týchto zmluvných pokút prihliadali na hodnotu a význam týmito zmluvnými pokutami zabezpečovaných zmluvných povinností zhotoviteľa.
2. Uplatnením alebo zaplatením zmluvnej pokuty nie je dotknuté právo objednávateľa na odstúpenie od Zmluvy, úrok z omeškania a na náhradu vzniknutej škody v celom rozsahu. Zaplatenie zmluvnej pokuty zhotoviteľom nezbavuje zhotoviteľa povinnosti odovzdať dielo alebo jeho časť riadne a včas.

**Čl. XIV.**

**Osobitné ustanovenia**

* + - 1. Táto Zmluva zaniká :
  1. riadnym splnením všetkých práv a povinností zmluvných strán vyplývajúcich z tejto Zmluvy,
  2. písomnou dohodou zmluvných strán, a to ku dňu uvedenému v dohode,
  3. jednostranným odstúpením od Zmluvy zo strany objednávateľa z titulu jej podstatného porušenia zo strany zhotoviteľa, ak:
     1. zhotoviteľ bez riadneho dôvodu odmietne prevziať stavenisko alebo stavenisko neprevezme,
     2. zhotoviteľ včas nesplní akúkoľvek povinnosť, bez splnenia ktorej nie je možné začať vykonávať dielo,
     3. zhotoviteľ nezačne s realizáciou stavebných prác na diele v lehote uvedenej v čl. IV. ods. 1 bod 1.1. tejto Zmluvy,
     4. zhotoviteľ z dôvodov spočívajúcich na jeho strane je v omeškaní s plnením ktoréhokoľvek postupového termínu realizácie/vykonávania diela uvedeného v harmonograme prác o viac ako 7 dní,
     5. je na základe odborného posúdenia technického dozoru a stavebného dozoru z technického riešenia a postupu vykonávania diela zrejmé, že zhotoviteľ nedokáže vykonať dielo podľa termínov uvedených v harmonograme prác,
     6. zhotoviteľ neplní kvalitatívno-technické parametre a/alebo podmienky zhotovovania diela určené Dokumentáciou, slovenskými technickými normami, európskymi normami, všeobecne záväznými právnymi predpismi Slovenskej republiky a touto Zmluvou,
     7. zhotoviteľ je v omeškaní s riadnym vykonaním a odovzdaním diela o viac ako 10 dní,
     8. zhotoviteľ aj napriek písomnému upozorneniu objednávateľa, resp. oprávnenej osoby objednávateľa (zápis v príslušnom stavebnom denníku upozorňujúci na vadné plnenie zhotoviteľa) pokračuje vo vadnom plnení Zmluvy alebo zhotovovaní/vykonávaní diela,
     9. zhotoviteľ aj napriek upozorneniu objednávateľa, resp. oprávnenej osoby objednávateľa v primeranej lehote určenej na odstránenie vady diela, vadu diela neodstránil,
     10. objednávateľom oznámená vada diela je neodstrániteľná,
     11. zhotoviteľ opakovane nesplní alebo poruší zákonné alebo zmluvné povinnosti pri vedení ktoréhokoľvek stavebného denníka (opakovaným nesplnením/porušením sa rozumie nesplnenie/porušenie min. 2 a viackrát),
     12. zhotoviteľ nesplní/poruší povinnosť/povinnosti stanovené v čl. XV. Zmluvy,
     13. zhotoviteľ opakovane nesplní/poruší povinnosť ustanovenú v čl. VII. ods. 13 (opakovaným nesplnením/porušením sa rozumie nesplnenie/porušenie min. 2 a viackrát),
     14. zhotoviteľ akýmkoľvek spôsobom koná proti zásadám poctivého obchodného styku, porušuje zákaz nekalej súťaže, koná proti pravidlám hospodárskej súťaže alebo ak jeho činnosť poškodzuje dobré meno/povesť a/alebo oprávnené záujmy objednávateľa,
     15. na osobu zhotoviteľa bol vyhlásený konkurz, návrh na začatie konkurzného konania bol zamietnutý z dôvodu nedostatku majetku, ak bolo začaté reštrukturalizačné konanie, alebo bol voči zhotoviteľovi podaný návrh alebo sa vedie exekučné konanie alebo ak zhotoviteľ vstúpil do likvidácie,
     16. ak ktorékoľvek vyhlásenie zhotoviteľa uvedené v tejto Zmluve bude nepravdivé ku dňu uzatvorenia Zmluvy alebo sa takým stane počas trvania Zmluvy, alebo ak sa preukáže, že zhotoviteľ vo verejnom obstarávaní poskytol objednávateľovi nepravdivé, neúplné alebo skreslené údaje alebo predložil nepravdivé doklady alebo konal v rozpore s poskytnutými vyhláseniami, alebo ak zhotoviteľ porušil povinnosť podľa čl. XVI ods. 10 Zmluvy,
     17. ak zhotoviteľ poruší svoje povinnosti vyplývajúce z ustanovení Zmluvy týkajúcich sa zápisu zhotoviteľa v registri partnerov verejného sektora, alebo poruší zákaz podľa čl. XVI ods. 11 Zmluvy,
     18. ak zhotoviteľ stratí oprávnenie vykonávať dielo alebo ak zhotoviteľ, jeho štatutárny orgán alebo člen jeho štatutárneho orgánu alebo dozorný orgán alebo člen jeho dozorného orgánu bol právoplatne odsúdený za trestný čin korupcie, za trestný čin poškodzovania finančných záujmov Európskej únie, za trestný čin legalizácie výnosu z trestnej činnosti, za trestný čin založenia, zosnovania a podporovania zločineckej skupiny, za trestný čin založenia, zosnovania a podporovania teroristickej skupiny, za trestný čin terorizmu a niektorých foriem účasti na terorizme, trestný čin nevyplatenia mzdy a odstupného alebo za trestný čin, ktorého skutková podstata súvisí s podnikaním.
  4. jednostranným odstúpením od Zmluvy zo strany zhotoviteľa, ak objednávateľ poruší Zmluvu podstatným spôsobom. Za podstatné porušenie tejto Zmluvy zo strany objednávateľa je považované omeškanie objednávateľa s úhradou faktúry o viac ako 30 dní.

1. Odstúpenie od Zmluvy nadobúda účinnosť dňom jeho doručenia druhej zmluvnej strane a Zmluva sa zrušuje od tohto dňa (ex nunc) a nie od jej počiatku.
2. Odstúpením od Zmluvy zanikajú všetky práva a povinnosti zmluvných strán zo Zmluvy okrem práv na náhradu spôsobenej škody a ušlého zisku, práv na dovtedy uplatnené resp. zákonné sankcie, práv a povinností vyplývajúcich z ustanovení tejto Zmluvy a všeobecne záväzných právnych predpisov o poskytovaní záruky a zodpovednosti za vady za časť diela, ktorá bola do odstúpenia zrealizovaná, a iných práv a povinností, ktoré podľa dohody zmluvných strán alebo podľa ich povahy majú trvať aj po zániku Zmluvy odstúpením.
3. V prípade odstúpenia od Zmluvy vykoná zhotoviteľ bezodkladne nevyhnutné opatrenia na okamžité a riadne ukončenie vykonávania diela tak, aby objednávateľovi nevznikla žiadna škoda.
4. V prípade zastavenia alebo ukončenia prác na diele z dôvodov vzniknutých na strane objednávateľa budú už vykonané stavebné práce uhradené podľa stupňa rozpracovanosti ku dňu zastavenia prác na diele alebo ukončenia prác na diele a podľa skutočne preukázaných nákladov vynaložených na vykonanie diela a poskytnutie služieb zo strany zhotoviteľa.
5. Ak dôjde k odstúpeniu od Zmluvy pre porušenie povinností zhotoviteľom, má objednávateľ nárok na náhradu nákladov, ktoré mu vznikli s obstaraním nového zhotoviteľa, ktorý dielo zrealizuje. V záujme zabezpečenia pokračovania prác na diele je zhotoviteľ povinný na žiadosť objednávateľa previesť bez zbytočného odkladu na objednávateľa vlastnícke alebo iné právo k dodaným hmotám, materiálom, výrobkom a stavebným dielcom, a to za obvyklú cenu primeranú opotrebeniu a stavu týchto vecí.

**Čl. XV.**

**Zabezpečenie plnenia**

1. Zhotoviteľ je povinný najneskôr ku dňu uzatvorenia (podpisu) Zmluvy odovzdať objednávateľovi bankovú záruku za riadne vykonanie diela podľa podmienok tejto Zmluvy na zabezpečenie riadneho plnenia/splnenia diela, a to pre prípad, že zhotoviteľ nebude plniť svoje povinnosti podľa tejto Zmluvy a objednávateľovi voči nemu vznikne nárok a/alebo pohľadávka (ďalej len ako „**výkonová banková záruka**“).
2. Výkonová banková záruka bude vystavená v prospech objednávateľa „bez výhrad“ a bude vystavená bankou podľa zákona č. 483/2001 Z. z. o bankách a o zmene a doplnení niektorých zákonov v znení neskorších predpisov.
3. Výkonová banková záruka bude obsahovať záväzok, že v lehote 15 dní po doručení písomnej žiadosti objednávateľa na zaplatenie, zaplatí banka akúkoľvek sumu až do výšky 10 % z ceny za dielo bez DPH v období medzi prevzatím staveniska a podpisom preberacieho protokolu.
4. Objednávateľ je oprávnený použiť výkonovú bankovú záruku alebo jej časť v prípade, ak zhotoviteľ:
   1. poruší/nesplní niektorú svoju zmluvnú povinnosť vyplývajúcu z tejto Zmluvy,
   2. nesplní povinnosť uhradiť peňažné záväzky vrátane zmluvných pokút a sankcií za nedodržanie/nesplnenie/porušenie zmluvných povinností, najmä/ale nie výlučne vo veciach vyhradenej kvality diela, termínu riadneho dokončenia diela a/alebo nedodržanie termínu na odstránenie zistených nedorobkov a vád diela v čase jeho plnenia zo strany zhotoviteľa, po objednávateľovom písomnom upozornení zhotoviteľa, ktorý si svoj záväzok nesplní ani v poskytnutej primeranej lehote na nápravu.
5. V prípade využitia výkonovej bankovej záruky alebo jej časti objednávateľom, bude zhotoviteľ bez zbytočného odkladu povinný doplniť výkonovú bankovú záruku do plnej výšky, t. j. 10 % z ceny za dielo bez DPH, a to najneskôr do 15 dní od doručenia výzvy objednávateľa na jej doplnenie. V prípade riadneho splnenia Zmluvy sa výkonová banková záruka vráti zhotoviteľovi do 15 dní po odovzdaní a prevzatí ukončeného diela.
6. Zhotoviteľ je povinný najneskôr ku dňu podpísania preberacieho protokolu odovzdať objednávateľovi záručnú listinu – doklad preukazujúci poskytnutie bankovej záruky, obsahom ktorej bude záväzok všeobecne akceptovateľnej banky uspokojiť objednávateľa do výšky akejkoľvek splatnej peňažnej pohľadávky objednávateľa voči zhotoviteľovi z titulu zodpovednosti zhotoviteľa za vady (a nedorobky) diela podľa tejto Zmluvy alebo v súvislosti s ňou, a to vo výške 5 % z ceny za dielo bez DPH; plnenie banky z uvedenej bankovej záruky môže byť podmienené len doručením písomnej výzvy objednávateľa na plnenie vo výške peňažnej sumy určenej objednávateľom (požiadavky banky na formálne náležitosti výzvy ako napr. osvedčenie pravosti podpisov alebo predloženie výpisu z obchodného registra objednávateľa sa nepovažujú za podmienenie plnenia banky z bankovej záruky) (ďalej len ako “**garančná banková záruka**“). O uplatnení si nároku na plnenie z garančnej bankovej záruky voči banke objednávateľ zhotoviteľa bezodkladne informuje.
7. Garančná banková záruka musí trvať po celú záručnú dobu podľa tejto Zmluvy (60 mesiacov) a nesmie byť po uvedenú dobu odvolateľná. Zhotoviteľ je povinný do tridsiatich (30) dní po každom čerpaní garančnej bankovej záruky objednávateľom doplniť garančnú bankovú záruku do jej pôvodnej výšky. Doplnením garančnej bankovej záruky podľa predchádzajúcej vety sa rozumie (na základe dohody s bankou):

**a)** rozšírenie garančnej bankovej záruky na jej pôvodnú výšku alebo

**b)** zriadenie novej garančnej bankovej záruky, pričom zhotoviteľ alebo banka doručí objednávateľovi záručnú listinu, ktorou bola garančná banková záruka rozšírená alebo opätovne zriadená.

1. Obsahom garančnej bankovej záruky musí byť okrem iného aj záväzok banky vystavujúcej garančnú bankovú záruku predĺžiť platnosť garančnej bankovej záruky v prípade predĺženia záručnej doby, spôsobeného neplnením záväzkov zhotoviteľa voči objednávateľovi vyplývajúcich zo Zmluvy a to na celú dobu trvania predĺženej záručnej doby.

Alternatíva:

*Pozn.: Verejný obstarávateľ (objednávateľ) bude miesto bankových záruk akceptovať aj poistenie záruky alebo zloženie realizačnej zábezpeky na účet verejného obstarávateľa (objednávateľa), tieto „alternatívne“ zabezpečovacie nástroje budú použité na rovnaký účel ako banková záruka, pričom zmluva o dielo bude v tomto bode pred jej podpisom upravená podľa toho, ktorý zabezpečovací nástroj zhotoviteľ zvolí.*

1. Zhotoviteľ predložil najneskôr ku dňu podpisu Zmluvy doklad o zložení finančných prostriedkov na účet objednávateľa, slúžiacich ako zábezpeka na riadne vykonanie diela (ďalej len ako „**realizačná zábezpeka**“).
2. Zhotoviteľ súhlasí s tým, že realizačná zábezpeka bude slúžiť na uspokojenie objednávateľa do výšky akejkoľvek splatnej peňažnej pohľadávky objednávateľa voči zhotoviteľovi z titulu zodpovednosti zhotoviteľa vzniknutej v priebehu realizácie diela podľa Zmluvy alebo v súvislosti s ňou, a to vo výške 10 % z ceny za dielo bez DPH, a to pre prípad, že zhotoviteľ nebude plniť svoje povinnosti podľa tejto Zmluvy a objednávateľovi voči nemu vznikne nárok a/alebo pohľadávka.
3. Objednávateľ si v lehote pätnásť (15) dní po dni doručenia písomného oznámenia zhotoviteľovi uplatní akúkoľvek sumu z realizačnej zábezpeky až do výšky 10 % z ceny za dielo bez DPH, a to v období odo dňa podpisu preberacieho protokolu/zápisu o odovzdaní staveniska do dňa vrátenia realizačnej zábezpeky na účet zhotoviteľa podľa Zmluvy.
4. Objednávateľ je povinný realizačnú zábezpeku v lehote najneskôr do pätnásť (15) dní po podpise protokolu o odovzdaní a prevzatí diela vrátiť zhotoviteľovi prevodom na účet zhotoviteľa uvedený v záhlaví tejto Zmluvy.
5. Zhotoviteľ predloží najneskôr ku dňu podpísania preberacieho protokolu doklad o zložení finančných prostriedkov na účet objednávateľa, slúžiacich ako zábezpeka na vady diela zistené po odovzdaní diela (ďalej len ako „**garančná zábezpeka**“).
6. Zhotoviteľ súhlasí s tým, že garančná zábezpeka bude slúžiť na uspokojenie objednávateľa do výšky akejkoľvek splatnej peňažnej pohľadávky objednávateľa voči zhotoviteľovi z titulu zodpovednosti zhotoviteľa za vady diela vzniknuté po odovzdaní diela, a to vo výške 5 % z ceny za dielo bez DPH, a to pre prípad, že zhotoviteľ nebude plniť svoje povinnosti podľa tejto Zmluvy a objednávateľovi voči nemu vznikne nárok a/alebo pohľadávka.
7. Objednávateľ si v lehote pätnásť (15) dní po doručení písomného oznámenia zhotoviteľovi uplatní akúkoľvek sumu z garančnej zábezpeky až do výšky 5 % z ceny za dielo bez DPH, a to v období odo dňa prebratia diela v súlade s touto Zmluvou až do dňa nasledujúceho po dni uplynutia záručnej doby podľa Zmluvy.
8. Objednávateľ je povinný garančnú zábezpeku vo výške k času uplynutia záručnej doby na dielo v lehote najneskôr do pätnásť (15) dní od uplynutia záručnej doby na dielo vrátiť zhotoviteľovi prevodom na účet zhotoviteľa uvedený v záhlaví tejto Zmluvy.
9. Objednávateľ je oprávnený použiť zmluvnú (realizačnú a garančnú) zábezpeku alebo jej časť v prípade, ak zhotoviteľ:
   1. poruší/nesplní niektorú svoju zmluvnú povinnosť vyplývajúcu z tejto Zmluvy,
   2. nesplní povinnosť uhradiť peňažné záväzky vrátane zmluvných pokút a sankcií za nedodržanie/nesplnenie/porušenie zmluvných povinností, najmä/ale nie výlučne vo veciach vyhradenej kvality diela, termínu riadneho dokončenia diela a/alebo nedodržanie termínu na odstránenie zistených nedorobkov a vád diela v čase jeho plnenia zo strany zhotoviteľa, po objednávateľovom písomnom upozornení zhotoviteľa, ktorý si svoj záväzok nesplní ani v poskytnutej primeranej lehote na nápravu.
10. V prípade využitia zmluvnej zábezpeky alebo jej časti objednávateľom, bude zhotoviteľ bez zbytočného odkladu povinný doplniť zmluvnú zábezpeku do plnej výšky, t. j. 10 % z ceny za dielo bez DPH (pri realizačnej zábezpeke) a 5 % z ceny za dielo bez DPH (pri garančnej zábezpeke), a to najneskôr do pätnástich (15) dní od doručenia výzvy objednávateľa na jej doplnenie. Doplnením zmluvnej zábezpeky podľa predchádzajúcej vety sa rozumie zloženie finančných prostriedkov na účet objednávateľa tak, aby celková suma takto doplnenej zmluvnej zábezpeky dosiahla minimálne stanovenú hodnotu z ceny za dielo bez DPH\*.

\*Pozn.: použije sa podľa toho, či zhotoviteľ predloží bankovú záruku/poistenie záruky alebo zloží finančné prostriedky na účet verejného obstarávateľa (objednávateľa).

**Čl. XVI.**

**Ostatné zmluvné dojednania**

1. Akákoľvek písomná komunikácia medzi objednávateľom a zhotoviteľom sa bude uskutočňovať v slovenskom jazyku.
2. Akákoľvek písomná komunikácia medzi objednávateľom a zhotoviteľom sa musí uskutočňovať prostredníctvom pošty, e-mailu alebo kuriéra.
3. Zhotoviteľ je povinný zaslať každú písomnosť vzniknutú na základe tejto Zmluvy objednávateľovi aj elektronicky na nasledovné emailové adresy: [alena.martincova@bbsk.sk](mailto:alena.martincova@bbsk.sk), [stanislav.marko@bbsk.sk](mailto:stanislav.marko@bbsk.sk), [miroslav.bobak@bbsk.sk](mailto:miroslav.bobak@bbsk.sk). V prípade zaslania písomnosti e-mailom alebo faxom je zhotoviteľ povinný písomnosti doručiť na adresu sídla objednávateľa do 3 pracovných dní aj poštou alebo prostredníctvom kuriéra.
4. Na účely tejto Zmluvy platí, že ak sa písomný právny úkon bude druhej zmluvnej strane zasielať doporučenou zásielkou prostredníctvom pošty alebo kuriéra, považuje sa tento písomný právny úkon za doručený druhej zmluvnej strane aj v prípade, ak bude doporučená zásielka vrátená zmluvnej strane, ktorá ju odoslala, ako nedoručiteľná. V prípade doručovania elektronickou formou sa právny úkon resp. iná korešpondencia považuje za doručenú dňom doručenia potvrdenia o doručení zásielky, najneskôr však uplynutím druhého dňa odo dňa zaslania na adresu elektronickej pošty príslušnej zmluvnej strany, ktorá je adresátom takejto písomnosti. Na tento účel sú si zmluvné strany povinné zabezpečiť nastavenie technického vybavenia (e-mailové konto), ktoré bude spĺňať všetky parametre pre splnenie požiadavky týkajúcej sa potvrdenia doručenia elektronickej správy, vrátane pripojených dokumentov; ak to nie je objektívne možné z technických dôvodov, zmluvná strana, ktorá má tento technický problém, je jeho existenciu povinná oznámiť druhej zmluvnej strane, pričom na doručovanie sa následne uplatní postup dohodnutý pre listinné doručovanie podľa prvej a druhej vety tohto odseku tohto článku Zmluvy.
5. Každá správa, súhlas, schválenie, návrh, podklady, osvedčenie a pod. alebo rozhodnutie akejkoľvek osoby požadované na základe tejto Zmluvy bude vyhotovené v písomnej forme.
6. Všetky ústne pokyny alebo ústne nariadenia sa musia potvrdiť v písomnej forme v lehote 3 pracovných dní.
7. Zhotoviteľ sa zaväzuje dielo alebo žiadnu jeho časť nepoužiť bez súhlasu objednávateľa na iné účely ako tie, ktoré sú uvedené v tejto Zmluve. Ustanovenia osobitných všeobecne záväzných právnych predpisov platných a účinných v Slovenskej republike tým nie sú dotknuté.
8. Zhotoviteľ je oprávnený použiť skutočnosť, že dodal objednávateľovi dielo na referencie. Musí však pri tom chrániť oprávnené záujmy objednávateľa. Ustanovenia osobitných všeobecne záväzných právnych predpisov platných a účinných v Slovenskej republike tým nie sú dotknuté.
9. Zhotoviteľ sa zaväzuje byť riadne zapísaný v registri partnerov verejného sektora po celú dobu trvania tejto Zmluvy, ak mu taká povinnosť vyplýva zo Zákona o RPVS alebo iného právneho predpisu. Zhotoviteľ sa zaväzuje zabezpečiť, aby jeho subdodávatelia v zmysle § 2 ods. 1 písm. a) bod 7 Zákona o RPVS boli riadne zapísaní v registri partnerov verejného sektora po celú dobu trvania subdodávateľskej zmluvy, ak im taká povinnosť zápisu vyplýva zo Zákona o RPVS alebo iného právneho predpisu. Zhotoviteľ je povinný na požiadanie objednávateľa predložiť všetky zmluvy so svojimi subdodávateľmi.
10. Zhotoviteľ sa zaväzuje konať tak, aby všetky jeho vyhlásenia, ktoré poskytol objednávateľovi vo verejnom obstarávaní, boli v celom rozsahu udržiavané v platnosti počas celej doby trvania tejto Zmluvy.
11. Každá zo zmluvných strán sa týmto výslovne zaväzuje, že neprevedie nijaké práva a povinnosti (záväzky) vyplývajúce z tejto Zmluvy, resp. jej časti na iný subjekt bez predchádzajúceho písomného súhlasu druhej zmluvnej strany. V prípade porušenia tejto povinnosti jednou zo zmluvných strán bude zmluva o prevode (postúpení) zmluvných záväzkov neplatná.

**Čl. XVII.**

**Záverečné ustanovenia**

**1.** Táto Zmluva nadobúda platnosť dňom jej podpisu obidvomi zmluvnými stranami a účinnosť dňom nasledujúcim po dni zverejnenia Zmluvy v Centrálnom registri zmlúv /www.crz.gov.sk/ v súlade s § 47a ods. 1 zákona č. 40/1964 Zb. Občiansky zákonník v znení neskorších predpisov v spojení s § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len ako „Zákon o slobode informácií“).

**2.** Túto Zmluvu možno meniť a dopĺňať len očíslovanými písomnými dodatkami podpísanými zmluvnými stranami. Zmluvné strany sa dohodli, že akákoľvek zmena údajov zmluvných strán uvedených v záhlaví Zmluvy, ak jej dôsledkom nie je zmena v osobe zmluvnej strany, ako aj akákoľvek zmena kdekoľvek v tejto Zmluve uvedených osôb oprávnených rokovať za ktorúkoľvek zo zmluvných strán, alebo adresa elektronickej pošty ktorejkoľvek zo zmluvných strán uvedená kdekoľvek v tejto Zmluve, nepodlieha povinnosti uzatvoriť dodatok; takáto zmena sa stane účinnou v deň, v ktorom bolo oznámenie o takejto zmene doručené druhej zmluvnej strane.

**3.** Pri riešení otázok výslovne neupravených touto Zmluvou sa zmluvné strany budú riadiť príslušnými ustanoveniami Obchodného zákonníka a ustanoveniami ostatných aplikovateľných všeobecne záväzných právnych predpisov účinných na území Slovenskej republiky. Pre vylúčenie akýchkoľvek pochybností, súčasťou Zmluvy nie sú všeobecné obchodné podmienky zhotoviteľa ani akákoľvek ich časť, a to ani v prípade, ak by tieto zhotoviteľ v procese verejného obstarávania akokoľvek použil, spomenul, alebo sa na ne odvolával. Na účely akejkoľvek interpretácie Zmluvy alebo interpretácie ktoréhokoľvek jej ustanovenia alebo otázky či sporu so Zmluvou súvisiacich sa preto rozumie, že takéto všeobecné podmienky zhotoviteľa ani žiadna ich časť nie sú na právny vzťah založený touto Zmluvou aplikovateľné.

**4.** Táto Zmluva je vyhotovená v šiestich (6) rovnopisoch s platnosťou originálu, pričom štyri (4) vyhotovenia obdrží objednávateľ a dve (2) vyhotovenia obdrží zhotoviteľ.

1. Pokiaľ zhotoviteľ preukazuje splnenie podmienok účasti podľa § 34 ZVO inou osobou, je povinný plnenie, resp. jeho príslušnú časť touto inou osobou aj realizovať.
2. Akékoľvek ustanovenie tejto Zmluvy, ktoré je alebo sa stane neplatným, nezákonným alebo nevynútiteľným podľa platného práva, bude neúčinné len v rozsahu, v akom túto neplatnosť, nezákonnosť alebo nedostatok či stratu vynútiteľnosti postihuje právo, bez akéhokoľvek vplyvu na ostatné ustanovenia Zmluvy. Zmluvné strany sa zaväzujú nahradiť takéto ustanovenie novým ustanovením, ktoré bude platné a účinné a bude čo najlepšie zodpovedať jeho pôvodne zamýšľanému účelu.
3. Zmluvné strany sa zaväzujú, že dôverné informácie, s ktorými sa na základe tejto Zmluvy oboznámia, nebudú okrem povinností vyplývajúcich zo všeobecne záväzných právnych predpisov nijako zverejňovať, ani ich akoukoľvek formou reprodukovať alebo podávať ich akýmkoľvek tretím neoprávneným osobám. Zhotoviteľ však berie na vedomie, že Zmluva a informácie získané na jej základe, prípadne akékoľvek ďalšie súvisiace informácie, môžu podliehať aplikovateľným ustanoveniam Zákona o slobode informácií, a preto tieto môžu podliehať povinnosti objednávateľa zverejniť ich alebo poskytnúť v súlade s týmto právnym predpisom; zhotoviteľ berie na vedomie, že objednávateľ takéto informácie zverejní a/alebo sprístupní v rozsahu povinností a spôsobom vyplývajúcom zo zákona. Na túto skutočnosť zhotoviteľ zmluvne alebo iným vhodným spôsobom upozorní všetky osoby, na základe dodávok od ktorých, alebo na základe spolupráce s ktorými, bude zhotoviteľ predmet Zmluvy realizovať (subdodávateľov).
4. Zmluvné strany sa týmto zaväzujú, že budú dodržiavať povinnosti uložené zmluvným stranám nariadením Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov). Zmluvné strany sa zaväzujú, že osobné údaje, s ktorými sa na základe Zmluvy oboznámia, nebudú okrem povinností vyplývajúcich z aplikovateľných všeobecne záväzných právnych predpisov nijak zverejňovať, ani ich akoukoľvek formou spracúvať, reprodukovať alebo podávať ich akýmkoľvek tretím neoprávneným osobám. Ak v dôsledku poskytovania súčinnosti podľa Zmluvy budú niektorou zo zmluvných strán druhej zmluvnej strane poskytnuté osobné údaje a v dôsledku toho by malo dôjsť k spracúvaniu takých osobných údajov, zmluvné strany osobitne posúdia potrebu uzatvorenia dohody o podmienkach spracovania osobných údajov, príp. jej zmeny. Záväzky podľa tohto odseku Zmluvy pretrvajú aj po zániku Zmluvy z akéhokoľvek dôvodu.
5. Zmluvné strany vyhlasujú, že sú si vedomé všetkých následkov vyplývajúcich z tejto Zmluvy, že ich zmluvná voľnosť nie je ničím obmedzená a že im nie sú známe okolnosti, ktoré by im bránili platne uzavrieť túto Zmluvu. V prípade, že taká okolnosť existuje zodpovedajú za škodu, ktorá vznikne druhej zmluvnej strane na základe tohto vyhlásenia. Zmluvné strany vyhlasujú, že túto Zmluvu uzavreli slobodne a vážne, neuzavreli ju v tiesni, v omyle, ani za nápadne nevýhodných podmienok, pozorne si ju prečítali, porozumeli jej a nemajú proti jej forme a obsahu žiadne námietky, ani návrhy na doplnenie, čo zástupcovia zmluvných strán plne spôsobilí na právne úkony potvrdzujú vlastnoručnými podpismi.
6. Neoddeliteľnou súčasťou tejto Zmluvy sú alebo sa postupne stanú nasledovné prílohy:

Príloha č. 1: Ocenený výkaz výmer diela 1

Príloha č. 2: Ocenený výkaz výmer diela 2

Príloha č. 3: Vecný a časový harmonogram postupu prác

Príloha č. 4: Zoznam subdodávateľov zhotoviteľa/čestné vyhlásenie zhotoviteľa, že na vykonanie diela nebudú využití subdodávatelia

Príloha č. 5: Poistná zmluva zhotoviteľa/Poistka

Príloha č. 6: Potvrdenie o vystavení poistenia záruky/bankovej záruky/zložení realizačnej zábezpeky

Príloha č. 7: Politika nakladania so stavebnými odpadmi a odpadmi z demolácií

Príloha č. 8: Zmluva o preložke plynárenského zariadenia

Príloha č. 9: Zmluva o dielo.

V Banskej Bystrici dňa: V  dňa:

**Objednávateľ: Zhotoviteľ:**

.................................................................. ………………………….......................

**Banskobystrický samosprávny kraj**

**Mgr. Ondrej Lunter,** predseda

Banskobystrického samosprávneho kraja (štatutárny zástupca zhotoviteľa)